Mrɛlɛbulɛ 20 | Yintanɛte Zo Baebolo | Ewiade Fofolɛ Ngilebɛbo\nNwanye le agolobɛnwo (1)\nMgbovonle sonla ɛnzo ɛya wɔ fɔsɛlɛ nu (4)\nSonla nzuzulɛ le kɛ azule mɔɔ le kuma la (5)\nƐwɔkɛ mɔɔ bɛpele bɛ nwo bɛbɔ la anwo kɔkɔbɔlɛ (25)\nMgbavolɛ anyunlunyia a le bɛ anwosesebɛ (29)\n20 Nwanye le agolobɛnwo,+ nza ɛsesebɛ maa sonla yɛ mgbane mgbane;+Awie biala mɔɔ bɛmaa ɔfo adenle la ɛnze nrɛlɛbɛ.+ 2 Belemgbunli nwo ɛzulolɛ le kɛ awenade* mɔɔ ɛlɛkulu la;+Awie biala mɔɔ kɛha ye ɛya la fa ye ngoane to esiane nu.+ 3 Ɔle enililɛ kɛ sonla kɛhwe ɔ nwo kɛvi butulelilɛ nwo,+Noko koasea biala bava ɔ nwo awula nu.+ 4 Mgbovonle sonla ɛnzo ɛya wɔ fɔsɛlɛ nu,Ɔti ɔbazɛlɛzɛlɛ debie wɔ ma ɛdelɛ mekɛ nu wɔ mekɛ mɔɔ ɔnlɛ ɛhwee la.*+ 5 Sonla ahonle nu nzuzulɛ* le kɛ azule mɔɔ le kuma la,Noko sonla mɔɔ lɛ adwenlenunwunlɛ la sa bie. 6 Menli dɔɔnwo bɔ bɛ ɛlɔlɛ kpundii ne nolo,Noko sonla mɔɔ di nɔhalɛ la, bɛnnyia ye! 7 Tenlenenli fa nɔhalɛlilɛ* dua.+ Anyelielɛ a le ɔ mra* mɔɔ bɛbara wɔ ɔ nzi la.+ 8 Saa belemgbunli tɛnla ye ebia nu kɛ ɔbua ndɛne a,+Ɔfa ɔ nye ɔye ɛtane kɔsɔɔti ɔfi ɛkɛ.+ 9 Nwane a kola ka kɛ: “Mede me ahonle nu;+Ɛtane ɛnle me nwo bieko” a?+ 10 Adalɛ tone nee adalɛ ɛzuzudeɛ*—Bɛ mu nwiɔ bɛle Gyihova kyibadeɛ.+ 11 Kakula* bɔbɔ, bɛdua ye nyɛleɛ zo a bɛnwu ye a,Saa ye subane nwo te na ɔtenrɛ a.+ 12 Ɛnzolɛ mɔɔ te edwɛkɛ nee ɛnyelɛ mɔɔ nwu debie la,—Gyihova a yɛle bɛ mu nwiɔ a.+ 13 Mmakulo nafelɛ, anrɛɛ ɛbali ehyia.+ Buke ɛ nye, amaa wɔanyia aleɛ dɔɔnwo wɔali.+ 14 Sonla mɔɔ tɔ debie la ka kɛ: “Ɔnle kpalɛ, ɔnle kpalɛ!”Akee ɔfi ɛkɛ ne ɔkɔ na ɔtu ɔ nloa anu.+ 15 Nvutuke wɔ ɛkɛ, yɛɛ ezukoa awolɛ ngɔkɔlɛ* dɔɔnwo noko wɔ ɛkɛ,Noko ɛnloanlɛ mɔɔ maa adwenle la le debie mɔɔ sonle bolɛ.+ 16 Saa sonla di ɛyɛvolɛ agyinlanu a, die ye ɛdanlɛ;*+Saa ɔdi ɛyɛvolɛ raalɛ* agyinlanu a, die ye debie sie awoba.+ 17 Aleɛ mɔɔ bɛdua mɛlɛbɛla adenle zo bɛnyia la yɛ sonla fɛ,Noko nzinlii ɔ nloa anu bayɛ awozaka ngome.+ 18 Agyinla ɛdulɛ* maa ngyehyɛleɛ wie boɛ,*+Na dua adehilelɛ kpalɛ* zo ko wɔ konle.+ 19 Dumasɛkyevo duolua nu da fealeranu edwɛkɛ ali;+Ɛ nee sonla mɔɔ kulo awie mɔ anwo edwɛkɛ ɛhanlɛ la mmatu. 20 Awie biala mɔɔ wa ye papa nee ye mame amonle la,Ye kɛnlaneɛ banlu wɔ mekɛ mɔɔ awozinli kɛra la.+ 21 Agyapadeɛ mɔɔ bɛdua anyebolo zo bɛnyia laAwieleɛ ɛnrɛyɛ nyilalɛ.+ 22 Mmaka kɛ: “Mebadua ɛtane nwo kakɛ!”+ Fa ɛ nye to Gyihova anwo zo+ na ɔbalie wɔ.+ 23 Adalɛ ɛzuzudeɛ* le Gyihova kyibadeɛ,Yɛɛ mɛlɛbɛla tone ɛnle kpalɛ. 24 Gyihova a kile sonla gyakɛ ɛdudulɛ adenle a;+Kɛ ɔkɛyɛ na sonla anwu ye adenle nu* ɛ? 25 Ɔle ɛhane kɛ sonla bapele ɔ nwo ndɛndɛ adea nu kɛ, “Nwuanzanwuanza!”+ Na nzinlii yeadwenle ɛwɔkɛ mɔɔ ɔbɔle la anwo.+ 26 Belemgbunli nrɛlɛbɛvolɛ bɔ amumuyɛma gua+Na ɔfa ma ɛwosolɛ ehwili ɔfo bɛ nwo zo.+ 27 Sonla ɛnwomenle le Gyihova kɛnlaneɛ,Ɔfa ɔneɛnlea mɔɔ vea sonla nu la anu. 28 Ɛlɔlɛ kpundii nee nɔhalɛlilɛ bɔ belemgbunli nwo bane;+Ɔdua ɛlɔlɛ kpundii zo ɔmaa ye belemgbunli ebia ne gyinla.+ 29 Mgbavolɛ anyunlunyia a le bɛ anwosesebɛ,+Yɛɛ mrenyia mgbanyinli enililɛ a le bɛ egyɛne.+ 30 Ɛbodalɛ nee nganlɛ foa* ɛtane,+Yɛɛ ɛbolɛ wowo sonla mumua ne anu.\n^ Anzɛɛ ɔkola ɔkile, “Ɔbakpondɛ bie wɔ ma ɛdelɛ mekɛ nu noko ɔnrɛnyia ɛhwee.”\n^ Anzɛɛ “adwenle.” Hibulu aneɛ nu, “folɛdulɛ.”\n^ Anzɛɛ “Tone nu awolɛ ngakyile nwiɔ nee ɛzuzudeɛ ngakyile nwiɔ.”\n^ Anzɛɛ “Kakula nrenyia.”\n^ Anzɛɛ “tɛladeɛ.”\n^ Anzɛɛ “ɛyɛvolɛ bie.”\n^ Anzɛɛ “gyinla kpundii.”\n^ Anzɛɛ “Tone nu awolɛ ngakyile nwiɔ.”\n^ Anzɛɛ “anwu ɛleka mɔɔ ɔwɔ kɛ ɔkɔ la.”\n^ Anzɛɛ “nrinzi.”


Kɛlata Mɔɔ Vi Gyihova Alasevolɛ Neazo Eku Ne Ɛkɛ | Nyamenle Belemgbunlililɛ\nYɛ Diema Nolobɔlɛnli Kulovolɛ:\nPƐ YE nvoninli kɛ ɛboka Brooklyn Bɛtɛle abusua ne anwo wɔ Yalɛ nwonlomɔ, October 2, 1914. Wɔdɛnla wɔ ɛkponle ne anwo wɔ ɛleka mɔɔ ɛtɛnla ye dɛba la ɛlɛkendɛ kɛ Adiema C. T. Russell bara. Arɛlevilɛ nu ala anlenkɛ ne buke na Adiema Russell finde. Kɛmɔ ɔyɛ ye dɛba la, ɔgyinla ekyii na ɔfa anyelielɛ ɔbiza Bɛtɛle abusua ne “amuala Ahye.” Noko kɛ anrɛɛ ɔbadɛnla aze ɛkɛ ne ala la, ɔbɔ ɔ sa nu na ɔbɔ anyelielɛ nolo bie: “Maanle Maanle Mekɛ ne ɛwie; bɛ arelemgbunli ne mɔ mekɛ ɛdwu!” Anyelielɛ ɛmmaa ɛngola ɛ nwo zo komo—ɛ nye ɛla edwɛkɛ ɛhye ade mekɛ tendenle! Ɛ nee Bɛtɛle abusua ne anu amra mɔɔ bɛha la fa anyelielɛ bɔ bɛ sa nu mɔɔ bɛngyakyi a.\nAdiema Russell hanle zɔhane anyelielɛ edwɛkɛ ne la ɛvolɛ dɔɔnwo ɛpɛ nu. Duzu a Belemgbunlililɛ ne ɛyɛ ɔvi zɔhane mekɛ ne a? Ninyɛne dɔɔnwo! Ɔlua Belemgbunlililɛ ngyehyɛleɛ ne azo, Gyihova ɛlɛtu ye menli ne anu ngyikyi ngyikyi na yeatete bɛ, yemɔti menli apenle ekyi wɔ 1914 anwo ɛzo ɛrayɛ mɔɔ bo mgbe nsuu nee foa ɛnɛ. Ndenle nyɛ azo a wɔnyia zɔhane ndetelɛ ne azo nvasoɛ a?\nƐnɛ, yɛta yɛte kɛ mediema ka kɛ “Gyihova anwuma konle ehwili ne ɛlɛkɔ ɔ nyunlu!” na ɔle nɔhalɛ noko. Kɛmɔ buluku ɛhye mɔɔ ɛbagenga ye kpalɛ la bamaa wɔanwu ye la, nɔhalɛ ne a le kɛ ɔvi 1914, anwuma konle ehwili ne mɔɔ kile Gyihova ahyehyɛdeɛ ne mɔɔ ɛnyelɛ ɛnnwu ye la, ɛlɛtia ndɛndɛ. Kɛmɔ ɔwɔ Belemgbunlililɛ nolobɔlɛma ne adwenle nu kɛ bɛka edwɛkpa ne wɔ ewiade amuala la ati, bɛva ndenle ngakyile mɔɔ baboa mɔɔ bie a le adwelie ngɛlata, ngɛlata mɔɔ bɛto ɛlɔnwɔne bɛdɛ ye bɛ sa nu, nvoninli mɔɔ bɛye bɛmaa bɛnea, daselɛlilɛ ngɛlata, gramafuu, riledio nee Intanɛte ne bɔbɔ la bɛli gyima.\nKɛmɔ Gyihova ɛlɛyila yɛ gyima ne azo la ati, kɛkala yɛkola yɛyɛ yɛ Baebolo nwo mbuluku ngɛnlɛma ne wɔ aneɛ mɔɔ bo 670 la anu na yɛfa yɛmaa menli mɔɔ yɛndɔne ye a. Menli fi bɛ ɛhulolɛ nu boa Belemgbunlililɛ Asalo, Nyianu Asalo, nee Bɛtɛle azua ɛsisilɛ wɔ maanle mɔɔ bɛlɛ ezukoa nee mɔɔ bɛnlɛ ezukoa dɔɔnwo la anu. Saa esiane si a, mediema mɔɔ bɛlɛ ɛhulolɛ la ka bɛ nwo kɔboa menli mɔɔ esiane ne ɛdo bɛ la bɛfa bɛda ye ali kɛ amgba ‘anwongyelelɛ ti a bɛwole’ bɛ a.—Mrɛ. 17:17.\nƆdwu mekɛ ne bie a ɛsɔfo ne mɔ maa bɛdua “mɛla” zo bɛgyegye yɛ, noko saa yɛnwu kɛzi bɛ mɔdenlebɔlɛ mgbane ne “ɛboa ɛmaa Edwɛkpa ne ɛhɔ zo” dahuu la a, ɔmaa diedi nu mia.—Edw. 94:20; Fel. 1:12.\nYɛ gɔnwo mɔ ‘sonvolɛma mɔɔ bɛha,’ ɔle anyunlunyia ɔmaa yɛ kɛ yɛbɔ nu yɛsonle la. Yɛsɛlɛ bɛ, bɛnwu ye kɛ yɛkulo bɛ kpalɛ. Yɛ asɔneyɛlɛ a le kɛ buluku ɛhye anu edwɛkɛ ne baboa wɔ yeamaa ɛ nye azɔ wɔ sunsum nu agyadeɛ ne adɛla mekɛ biala.—Mat. 24:45.\nYɛdwenle bɛ nwo dahuu,\nFa nwa awie Fa nwa awie Kɛlata Mɔɔ Vi Neazo Eku Ne Ɛkɛ


Dwɔn 1 | Yintanɛte Zo Baebolo | Ewiade Fofolɛ Ngilebɛbo\nDwɔn Edwɛkpa 1:1-51\nEdwɛkɛ ne rayɛle sonla (1-18)\nDwɔn Sɔnevolɛ ne daselɛlilɛ (19-28)\nGyisɛse, Nyamenle Boaneralɛ ne (29-34)\nGyisɛse ɛdoavolɛma mɔɔ limoa (35-42)\nFelepe nee Natanayɛle (43-51)\n1 Mɔlebɛbo ne ɛnee Edwɛkɛ ne wɔ ɛkɛ,+ ɛnee Edwɛkɛ ne nee Nyamenle a wɔ ɛkɛ a,+ na ɛnee Edwɛkɛ ne le nyamenle.+ 2 Ɛnee ɛhye nee Nyamenle wɔ ɛkɛ wɔ mɔlebɛbo ne. 3 Ninyɛne kɔsɔɔti luale ɔ nwo zo a rale a,+ na debie ko bɔbɔ angoati ye amba. Debie mɔɔ luale ɔ nwo zo rale la 4 a le ngoane, na ngoane ne a le alesama wienyi ne a.+ 5 Wienyi ne ɛlɛta wɔ awozinli ne anu,+ na awozinli ne ɛngola ɛngeda zolɛ. 6 Nyamenle zoanle nrenyia bie; bɛfɛlɛ ye Dwɔn.+ 7 Nrenyia ɛhye rale kɛ ɔbali daselɛ, amaa yeali wienyi ne anwo daselɛ+ na menli ngakyile kɔsɔɔti alua ɔ nwo zo alie ali. 8 Tɛ yemɔ a ɔle zɔhane wienyi ne a,+ na ɔrale kɛ ɔbali wienyi ne anwo daselɛ. 9 Ɛnee ɔnrɛhyɛ na nɔhalɛ wienyi ne mɔɔ ta awie biala anwo zo la ara ewiade.+ 10 Ɛnee ɔwɔ ewiade ye,+ na ewiade ne luale ɔ nwo zo a rale a,+ noko ɛnee ewiade ne ɛnze ye. 11 Ɔrale ɔdaye mumua ne ye sua zo, na ye menli ne anlie ye. 12 Noko menli kɔsɔɔti mɔɔ liele ye la, ɔmaanle bɛnyianle adenle bɛrayɛle Nyamenle amra+ ɔluakɛ bɛnyianle diedi wɔ ye duma ne anu.+ 13 Na tɛ mogya anzɛɛ nwonane anzɛɛ sonla ɛhulolɛ zo a bɛluale bɛwole bɛ a, emomu ɔvi Nyamenle.+ 14 Yemɔti Edwɛkɛ ne rayɛle sonla+ na ɔ nee yɛ dɛnlanle, na yɛnwunle ye anyunlunyia ne, kɛ anyunlunyia mɔɔ selɛ fa maa ɔ ra mɔɔ ɔwole ye kokye la;+ na ɛnee Nyamenle ɛlolɛ* nee nɔhalɛlilɛ ɛyi ye tɛkɛɛ. 15 (Dwɔn lile ɔ nwo daselɛ, ɛhɛe, ɔdeanle nu kɛ: “Ɛhye a le mɔɔ menganle ɔ nwo edwɛkɛ kɛ, ‘Mɔɔ li me nzi ɛlɛba la ɛlimoa me nyunlu la, ɔluakɛ ɛnee ɔwɔ ɛkɛ na meara.’”)+ 16 Ɛlolɛ kpole ɛyi ye tɛkɛɛ la ati, yɛ muala yɛnyia ɛlolɛ dɔɔnwo yɛvi ye ɛkɛ. 17 Kɛmɔ bɛluale Mosisi anwo zo a bɛvale Mɛla ne bɛmaanle la ati,+ ɛlolɛ kpole+ nee nɔhalɛ ne luale Gyisɛse Kelaese anwo zo a rale a.+ 18 Awie biala ɛtɛnwunle Nyamenle ɛlɛ;+ nyamenle ne mɔɔ le ralɛ kokye ne+ na ɔwɔ Selɛ ne anwo ɛkɛ la,*+ yemɔ a yehile kɛzi Selɛ ne de a.+ 19 Dwɔn lile daselɛ ɛhye wɔ mekɛ mɔɔ Dwuuma zoanle ɛsɔfoma nee Livaema vile Gyɛlusalɛm maanle bɛrabizale ye kɛ: “Wɔmɔ a le nwane?” la.+ 20 Na yeanva yeanvea bɛ, ɔhanle ye wienyi kɛ: “Tɛ medame a mele Kelaese ne a.” 21 Na bɛbizale ye kɛ: “Ɛnee ɛle nwane? Wɔmɔ a ɛle Yilaegya ɔ?”+ Ɔbuale kɛ: “Tɛ medame ɔ.” “Wɔmɔ a ɛle Ngapezonli ne ɔ?”+ Na ɔbuale kɛ: “Kyɛkyɛ!” 22 Yemɔti bɛbizale ye kɛ: “Wɔmɔ a le nwane? Ka kile yɛ amaa yɛahola yɛabua menli mɔɔ zoanle yɛ la. Duzu a ɛka ye wɔ ɛ nwo a?” 23 Ɔhanle kɛ: “Mame a mele ɛnelɛ bie mɔɔ ɛlɛtea nu wɔ fienemgbole ne anu kɛ, ‘Bɛmaa Gyihova* adenle ne ɛdenrɛ,’+ kɛ mɔɔ ngapezonli Ayezaya hanle la.”+ 24 Falasiima a zoanle menli mɔɔ rale la a. 25 Yemɔti bɛbizale ye kɛ: “Saa tɛ wɔmɔ a ɛle Kelaese ne anzɛɛ Yilaegya anzɛɛ Ngapezonli ne a, ɛnee duzu ati a ɛsɔne* menli ɛ?” 26 Dwɔn buale bɛ kɛ: “Mesɔne* menli wɔ nzule nu. Na awie gyi bɛ avinli mɔɔ bɛnze ye a, 27 mɔɔ li me nzi ɛlɛba la, menfɛta kɛ mekɛzianyi ye mgbɔlaboa zo nyɛma.”+ 28 Ninyɛne ɛhye mɔ zile wɔ Bɛtani wɔ Dwɔdan ne anzi, ɛleka mɔɔ ɛnee Dwɔn ɛlɛsɔne* menli la.+ 29 Aleɛ hyenle la, ɔnwunle kɛ Gyisɛse ɛlɛba ɔ nwo ɛkɛ ne na ɔhanle kɛ: “Nea, Nyamenle Boaneralɛ ne+ mɔɔ ɔbaye ɛtane+ yeavi ewiade la ɛne!+ 30 Ɛhye a le ahenle mɔɔ menganle ɔ nwo edwɛkɛ kɛ: ‘Awie li me nzi ɛlɛba, na yelimoa me nyunlu la, ɔluakɛ ɛnee ɔwɔ ɛkɛ na meara.’+ 31 Ɛnee menze ye bɔbɔ, noko deɛmɔti ɛnee melɛsɔne menli wɔ nzule nu la a le kɛ amaa bɛala ye ali bɛahile Yizilayɛ.”+ 32 Dwɔn eza lile daselɛ kɛ: “Menwunle kɛ sunsum ne vi anwuma ɛlɛdwu ara ɔ nwo zo kɛ abubule la, na ɔrazinzele ɔ nwo zo.+ 33 Ɛnee menze ye bɔbɔ, noko Mɔɔ zoanle me kɛ menzɔne menli wɔ nzule nu la zele me kɛ: ‘Ahenle mɔɔ ɛbanwu kɛ sunsum ne ɛrazinze ɔ nwo zo la,+ yemɔ a ɔbava sunsum nwuanzanwuanza ne yeazɔne menli a.’+ 34 Na menwu ye yɛɛ meli nwolɛ daselɛ kɛ yemɔ a ɔle Nyamenle Ara ne a.”+ 35 Ye alehyenlɛ bieko, ɛnee Dwɔn nee ye ɛdoavolɛma nwiɔ gyi ɛkɛ, 36 na mɔɔ ɔnwunle kɛ Gyisɛse ɛlɛpɛ nu la, ɔhanle kɛ: “Nea, Nyamenle Boaneralɛ ne ɛne!”+ 37 Mɔɔ ɛdoavolɛma nwiɔ ne dele ɛhye la, bɛdoale Gyisɛse. 38 Akee Gyisɛse dole ɔ nye na ɔnwunle kɛ bɛdoa ye la, ɔbizale bɛ kɛ: “Duzu a bɛkpondɛ a?” Bɛbuale ye kɛ: “Relabae (ɔ bo kile “Kilehilevolɛ”), nienwu a ɛde a?” 39 Ɔzele bɛ kɛ: “Bɛrɛla, na bɛbanwu ye.” Yemɔti bɛhɔle na bɛnwunle ɛleka mɔɔ ɔde la, na bɛ nee ye dɛnlanle ɛkɛ kenle zɔhane; ɛnee bɛbɔ kɛyɛ nɔsolɛ dɔne nna.* 40 Saemɔn Pita adiema Andelu+ le menli nwiɔ ne mɔɔ dele mɔɔ Dwɔn hanle na bɛdoale Gyisɛse la anu ko. 41 Ɔlimoale ɔhɔnwunle ɔ diema Saemɔn na ɔzele ye kɛ: “Yɛnwu Mɛzaya ne”+ (ɔ bo kile “Kelaese”), 42 na ɔ nee ye hɔle Gyisɛse ɛkɛ. Mɔɔ Gyisɛse nwunle ye la, ɔhanle kɛ: “Wɔmɔ a ɛle Saemɔn,+ Dwɔn ara ne; bɛbavɛlɛ wɔ Sifase” (ɔ bo kile “Pita”).+ 43 Aleɛ hyenle la ɛnee Gyisɛse kpondɛ kɛ ɔkɔ Galeli. Ɔnwunle Felepe+ na ɔzele ye kɛ: “Bɛla badoa me.” 44 Felepe vi Bɛteseeyeda, Andelu nee Pita sua zo. 45 Felepe nwunle Natanayɛle+ na ɔzele ye kɛ: “Yɛnwu ahenle mɔɔ Mosisi hɛlɛle ɔ nwo edwɛkɛ wɔ Mɛla ne anu, na Ngapezoma ne hɛlɛle ɔ nwo edwɛkɛ la: Gyisɛse, Dwosefi ara ne+ mɔɔ vi Nazalɛte la.” 46 Noko Natanayɛle bizale ye kɛ: “Asoo debie kpalɛ bahola avi Nazalɛte ara?” Felepe zele ye kɛ: “Bɛla banlea.” 47 Gyisɛse nwunle kɛ Natanayɛle ɛlɛba ɔ nwo ɛkɛ na ɔhanle ɔ nwo edwɛkɛ kɛ: “Nea, Yizilayɛnli mɔɔ amgba mɛlɛbɛla biala ɛnle ye nu la ɛne.”+ 48 Natanayɛle bizale ye kɛ: “Kɛ ɔyɛle mɔɔ ɛnwunle me ɛ?” Gyisɛse buale ye kɛ: “Kolaa na Felepe avɛlɛ wɔ mɔɔ ɛnee ɛde feege baka ne abo la, yɛɛ menwunle wɔ a.” 49 Natanayɛle buale kɛ: “Relabae, wɔmɔ a ɛle Nyamenle Ara ne a, ɛle Yizilayɛ Belemgbunli.”+ 50 Gyisɛse buale ye kɛ: “Kɛmɔ menganle mengilele wɔ kɛ menwunle wɔ kɛ ɛde feege baka ne abo la ati a wɔlie wɔli ɔ? Ɛbanwu ninyɛne mgbole mɔɔ tɛla ɛhye mɔ a.” 51 Akee ɔzele ye kɛ: “Nɔhalɛ nu meka meahile bɛ kɛ, bɛbanwu kɛ anwuma ɛbuke na Nyamenle anwumabɔvolɛma ɛlɛdi fodwu wɔ sonla Ra ne anwo ɛkɛ.”+\n^ Anzɛɛ “ɛnee ɛlolɛ kpole.”\n^ Anzɛɛ “Selɛ ne akɛnra anu la.” Ɛhye kile gyinlabelɛ titili bie.\n^ Anzɛɛ “ɛnoma.”\n^ Anzɛɛ “Menoma.”\n^ Anzɛɛ “ɛlɛnoma.”\n^ Giliki aneɛ nu, kɛyɛ dɔnehwele bulu ne azo.


Zɛkalaya Yekile Mɔɔ Tɔ Zo Mɔtwɛ—Konle Ehwili Nee Belemgbunli Kyɛlɛ | Debiezukoalɛ\n“Saa bɛtie [Gyihova] bɛ Nyamenle ne ane na bɛyɛ tieyɛ bɛmaa ye a, bɛbanwu kɛ ɛhye mɔ amuala bazi.”—ZƐK. 6:15.\nEDWƐNE: 61, 22\nKɛzi Zɛkalaya yekile ne mɔɔ li awieleɛ la maa Nyamenle menli anwosesebɛ ɛ?\nKɛzi kɔbele awoka nwiɔ ne nee konle ehwili ne mɔ maa yɛ anwosesebɛ ɛ?\nKɛzi ɛte nganeɛ wɔ suazilɛ gyima mɔɔ anwo hyia kpalɛ mɔɔ ɛlɛkɔ zo ɛnɛ la anwo ɛ?\n1, 2. Zɛkalaya yekile mɔɔ tɔ zo nsuu ɛlɛkɔ awieleɛ la, tɛnlabelɛ boni a ɛnee Dwuuma mɔɔ wɔ Gyɛlusalɛm la wɔ nu a?\nZƐKALAYA yekile mɔɔ tɔ zo nsuu ɛlɛkɔ awieleɛ la, ɔzuzule ninyɛne dɔɔnwo anwo. Gyihova bɔle ɛwɔkɛ kɛ ɔbadea menli mɔɔ ɛnli nɔhalɛ la wɔ bɛ ninyɛndane nwo. Ɛwɔkɛ ɛhye maanle Zɛkalaya anwosesebɛ. Noko, nzenzaleɛ biala amba. Ɛnee adalɛbɔlɛ nee ninyɛndane gyɛne tɛkɔ zo yɛɛ Gyihova ɛzonlenlɛ sua ne mɔɔ wɔ Gyɛlusalɛm la ɛzilɛ ɛha ɛkɛ. Duzu ati a Dwuuma gyakyile Nyamenle gyima ne ndɛndɛ zɛhae ɛ? Asoo bɛrale bɛ sua zo kɛ bɛbayɛ mɔɔ bɛdabɛ mumua ne bɛkulo la ɔ?\n2 Ɛnee Zɛkalaya ze kɛ Dwuuma mɔɔ ziale rale Gyɛlusalɛm la le Gyihova azonvolɛ. Ɛnee bɛle menli mɔɔ ‘Nyamenle vale ɔ sa hanle bɛ ahonle’ ɔmaanle bɛgyakyile bɛ sua nee bɛ gyima wɔ Babelɔn na bɛhɔle a. (Ɛzela 1:2, 3, 5) Bɛgyakyile azɛlɛ mɔɔ ɛnee bɛde zo la na bɛhɔle maanle mɔɔ ɛnee bɛ nuhua dɔɔnwo ɛnze ɛkɛ la anu. Saa Gyihova ɛzonlenlɛ sua ne mɔɔ bɛsi ye bieko la anwo ɛngyia a, anrɛɛ bɛnrɛpɛ adenle tendenle mɔɔ bayɛ mayɛlɛ 1,000 anzɛɛ (km 1,600) la bɛnrɛlua adenle mɔɔ zolɛ yɛ ɛzulolɛ la azo.\n3, 4. Ngyegyelɛ boni a Dwuuma mɔɔ ɛnee ɛzia ɛra la yiale a?\n3 Kɛzi ɛnee zɔhane adendulɛ ne bayɛ ɛ? Mɔɔ Dwuuma ne lua adenle zo la, ɛnee bɛlɛdwenle bɛ sua fofolɛ ne anwo. Bɛdele kɛzi mekɛ bie ɛnee suakpole Gyɛlusalɛm le kɛnlɛma la anwo edwɛkɛ. Bɛ nuhua mɔɔ anye ɛvi la nwunle kɛzi ɛnee ɛzonlenlɛ sua ne le kɛnlɛma la. (Ɛzela 3:12) Saa ɛnee ɛboka bɛ nwo wɔ adendulɛ ne anu a, anrɛɛ kɛzi ɛbade nganeɛ wɔ mekɛ mɔɔ ɛlimoa ɛnwunle Gyɛlusalɛm mɔɔ le wɔ sua fofolɛ ne la ɛ? Asoo anrɛɛ ɔbayɛ wɔ nyane kɛ azua ne mɔ ɛzɛkye na yeyɛ kpɔkɛ ɔ? Asoo anrɛɛ ɛbava Babelɔn bane ne mɔ mɔɔ bɔ nwo nwiɔ la wɔatoto Gyɛlusalɛm bane ne mɔɔ ɛde ɛgua na adokule deda nlenkɛ mgbole ne mɔ nee ɛleka mɔɔ sinzavolɛma ɛnee gyinla sinza anu la anwo ɔ? Noko, menli ne zile bɛ ahonle. Mɔɔ bɛlɛba sua nu la, bɛnwunle kɛzi Gyihova boale bɛ la. Mɔɔ bɛdwule la, bɛlimoa bɛzile afɔlemokyea wɔ ɛleka mɔɔ ɛnee ɛzonlenlɛ sua dɛba ne gyi la na bɛbɔle afɔle dahuu bɛmaanle Gyihova. (Ɛzela 3:1, 2) Anyelielɛ mɔɔ bɛlimoa bɛnyianle la maanle ɔyɛle kɛ asɛɛ debie biala ɛnrɛmaa bɛ sa nu ɛnrɛdo.\n4 Saa ɛye ɛzonlenlɛ sua ne ɛzilɛ ɛsie ahane a, ɛnee ɔwɔ kɛ Yizilayɛma ne si bɛ azuamgbole ne bieko. Ɛnee ɔwɔ kɛ bɛsi bɛ azua, bɛyɛ egyinli na bɛkpondɛ aleɛ mɔɔ bɛbali la. (Ɛzela 2:70) Ɛnee ɔzɔho kɛ gyima ne le kpole. Yeangyɛ, agbɔvolɛ bɔle mɔdenle kɛ bɛmaa bɛagyakyi gyima ne. Mɔlebɛbo ne, bɛnyianle akɛnrasesebɛ noko dwazotia mɔɔ hɔle zo ɛvolɛ 15 la maanle bɛ sa nu dole. (Ɛzela 4:1-4) Pɛhyea belemgbunli ne lile mɛla kɛ bɛgyakyi azua mɔɔ bɛlɛsi ye wɔ Gyɛlusalɛm la wɔ ɛvolɛ 522 K.Y.M. Ɛnee ɔzɔho kɛ bɛnrɛhola suakpole ne kyekye bieko.—Ɛzela 4:21-24.\n5. Duzu a Gyihova yɛle amaa menli ne adoa ye gyima ne azo a?\n5 Ɛnee Gyihova ze ye menli ne ngyianlɛ. Nyamenle maanle Zɛkalaya nwunle yekile mɔɔ li awieleɛ mɔɔ bamaa Dwuuma anwu kɛ ɔkulo bɛ yɛɛ ɔ nye sɔ biala mɔɔ bɛyɛ la, na saa bɛsia bɛkɔ Ye gyima ne azo a, ɔbabɔ bɛ nwo bane. Amaa bɛazi ɛzonlenlɛ sua ne la, Gyihova bɔle ɛwɔkɛ kɛ: “Saa bɛtie [Gyihova] bɛ Nyamenle ne ane na bɛyɛ tieyɛ bɛmaa ye a, bɛbanwu kɛ ɛhye mɔ amuala bazi.”—Zɛk. 6:15.\n6. (a) Kɛzi Zɛkalaya yekile ne mɔɔ tɔ zo mɔtwɛ la bɔ ɔ bo ɛ? (Nea mɔlebɛbo nvoninli ne.) (b) Duzu ati a asolo mgbɔnwɔ ne mɔ kɔla ɛ?\n6 Zɛkalaya yekile mɔɔ tɔ zo mɔtwɛ mɔɔ li awieleɛ la maanle bɛ diedi nu mianle kpalɛ. (Kenga Zɛkalaya 6:1-3.) Pɛ tɛnlabelɛ ɛhye anwo nvoninli nea: “konle ehwili nna vi awoka nwiɔ avinli ɛlɛba. Awoka ne mɔ le kɔbele awoka,” ɔbayɛ kɛ bɛlɛkɔ konle. Asolo mgbɔnwɔ mɔɔ bɛlɛtwe konle ehwili ne mɔ la biala kɔla. Ɛhye maa yɛnwu menli mɔɔ dede zolɛ la ko biala. Zɛkalaya bizale kɛ, “na ɛhye mɔ noko ɛ?” (Zɛk. 6:4) Yɛdayɛ noko yɛkulo kɛ yɛnwu ye, ɔluakɛ yekile ɛhye fale yɛ nwo.\nGyihova dua ye anwumabɔvolɛma anwo zo bɔ ye menli nwo bane na ɔmaa bɛ anwosesebɛ\n7, 8. (a) Duzu a awoka nwiɔ ne gyi ɛkɛ maa a? (b) Kɛmɔti a awoka ne mɔ le kɔbele ɛ?\n7 Wɔ Baebolo ne anu, boka kola gyinla ɛkɛ maa belemgbunlililɛ anzɛɛ arane. Awoka mɔɔ wɔ Zɛkalaya yekile ne anu la le kɛ awoka nwiɔ ne mɔɔ wɔ Daneɛle ngapezo ne anu la. Boka ne ko gyi ɛkɛ maa Gyihova aleɛabo tumililɛ nee ye belemgbunlililɛ mɔɔ ɛnlɛ awieleɛ la. Ko noko gyi ɛkɛ maa Mɛzaya Belemgbunlililɛ ne mɔɔ wɔ Gyisɛse asa nu la. (Dan. 2:35, 45) Ɔvi October 1914 mɔɔ bɛziele Gyisɛse belemgbunli la, awoka nwiɔ ɛhye ɛhɔ zo ɛgyinla ɛkɛ, na bɛlɛyɛ gyima titili bɛamaa bɛayɛ Nyamenle ɛhulolɛdeɛ wɔ azɛlɛ ye azo.\n8 Kɛmɔti a awoka ne mɔ le kɔbele ɛ? Kɔbele le agudeɛ mɔɔ sonle bolɛ kɛ nvutuke la. Gyihova maanle bɛvale bulalɛ ɛhye mɔɔ ta la bie bɛzile ndanlɛ sua ne nee ɛzonlenlɛ sua ne mɔɔ ɛnee wɔ Gyɛlusalɛm la. (Ade. 27:1-3; 1 Arl. 7:13-16) Ɔti, kɔbele awoka nwiɔ ne maa yɛnwu kɛ Gyihova, aleɛabo amuala tumililɛ ne nee Mɛzaya Belemgbunlililɛ ne mɔɔ sonle bolɛ kpole kpalɛ la bamaa alesama anyia banebɔlɛ nee nyilalɛ dɔɔnwo.\n9. Nwane mɔ a ɛlɛka konle ehwili ne mɔ a? Bɛ gyima a le duzu?\n9 Maa yɛnlea konle ehwili ne mɔ bieko. Duzu a ehwili ne mɔ nee menli mɔɔ ɛlɛka bɛ la gyi ɛkɛ maa a? Menli mɔɔ ɛlɛka bɛ la le anwumabɔvolɛma, ɔbayɛ kɛ bɛle ekpunli anzɛɛ bɛhyehyɛ bɛ nu. (Kenga Zɛkalaya 6:5-8.) Bɛvi ‘Gyihova mɔɔ bɔle azɛlɛ ye la’ anyunlu bɛkayɛ gyima titili bie. Duzu gyima ɔ? Konle ehwili ne mɔ nee menli mɔɔ ɛlɛka bɛ la ɛlɛkɔ ahɔyɛ azɛlɛsinli bie mɔ anu gyima. Bɛ gyima a le kɛ bɛbɔ Gyihova menli nwo bane bɛavi “ɛbɔ nu afoa nu maanle ne” mɔɔ wɔ Babelɔn la anwo. Gyihova banlea kɛ Babelɔn ɛnrɛhye ye menli ne nuokɛ bieko. Nea kɛzi ɛhye kyekyele menli mɔɔ ɛnee bɛlɛsi ɛzonlenlɛ sua ne wɔ Zɛkalaya mekɛ zo la arɛle a! Ɛnee ɔnle kɛ bɛsulo mɔɔ bɛ agbɔvolɛ bayɛ la.\n10. Kɛzi Zɛkalaya ngapezo ne mɔɔ fale konle ehwili ne mɔ nee menli mɔɔ ɛlɛka bɛ la maa Nyamenle menli anwosesebɛ ɛnɛ ɛ?\n10 Ɛlɔne Gyihova dua ye anwumabɔvolɛma anwo zo bɔ ye menli nwo bane na ɔmaa bɛ anwosesebɛ kɛ mɔɔ ɔyɛle ye wɔ Zɛkalaya mekɛ zo la. (Mal. 3:6; Hib. 1:7, 14) Ɔvi mekɛ mɔɔ bɛyele Gyihova menli bɛvile sɛkɛlɛneɛ adenle zo akɛlɛzonlenlɛ nu wɔ Babelɔn Kpole ne anu wɔ 1919 la, nɔhalɛ ɛzonlenlɛ ɛlɛkɔ zo ɔnva nwo dwazotia biala mɔɔ bɛyia la. (Yek. 18:4) Kɛmɔ anwumabɔvolɛma bɔ yɛ nwo bane la ati, ɔnle kɛ yɛsulo kɛ Gyihova menli bahɔ akɛlɛzonlenlɛ nu wɔ adalɛ ɛzonlenlɛ nu bieko. (Edw. 34:7) Emomu, yɛbahɔ zo yɛava anyelielɛ yɛayɛ dɔɔnwo wɔ Gyihova ɛzonlenlɛ nu. Zɛkalaya yekile ne maa yɛnwu kɛ yɛlɛ anwobanebɔlɛ wɔ awoka nwiɔ ne avinli.\n11. Duzu ati a ɔnle kɛ yɛsulo Nyamenle menli mɔɔ bɛbateta bɛ la ɛ?\n11 Ɔnrɛhyɛ Seetan maanyɛlɛ ngyehyɛleɛ ne baha abɔ nu kɛ bɛsɛkye Nyamenle menli. (Yiz. 38:2, 10-12; Dan. 11:40, 44, 45; Yek. 19:19) Yizikeɛle ngapezo ne ka kɛ ɛlɔnema ɛhye bara yɛ nwo zo kɛ amungu la araheda maanle ne azo, biala de ɛkpɔnwɔ zo na bɛ nwo yɛ ɛzulolɛ. (Yiz. 38:15, 16) * Asoo ɔwɔ kɛ yɛsulo? Kyɛkyɛ! Yɛlɛ ɛlɔnema wɔ yɛ afoa. Saa anwongyelelɛ kpole ne anu yɛ se a, ɛlɔne Gyihova anwumabɔvolɛma babɔ ye menli nwo bane na bɛazɛkye awie biala mɔɔ dwazo tia Gyihova tumililɛ ne la. (2 Tɛs. 1:7, 8) Ɔbayɛ ɛzulolɛ kpalɛ! Noko, nwane a bali Gyihova anwuma ɛlɔne ne anyunlu a?\nGYIHOVA ƐZOA YE BELEMGBUNLI NEE YE ƐSƆFO NE KYƐLƐ\n12, 13. (a) Duzu a bɛzele Zɛkalaya kɛ ɔyɛ a? (b) Kilehile kɛzi nrenyia ne mɔɔ bɛfɛlɛ ye Ɛnyelɛ la le ngapezo mɔɔ fale Gyisɛse Kelaese anwo la anu.\n12 Zɛkalaya angomekye nwunle yekile mɔtwɛ. Noko eza ɔyɛle debie mɔɔ bɛnwu ye amaa yeamaa menli mɔɔ ɛlɛsi Nyamenle ɛzonlenlɛ sua ne bieko anwosesebɛ la. (Kenga Zɛkalaya 6:9-12.) Bɛzele Zɛkalaya kɛ ɔlie dwɛtɛ fufule nee ezukoa nvutuke ɔvi Hɛledae, Tobaegya, yɛɛ Gyɛdaya mɔɔ bɔ zo mɔɔ bɛvi Babelɔn bɛra la ɛkɛ ɔva ɔyɛ “belemgbunli kyɛlɛ.” (Zɛk. 6:11) Asoo bɛzele Zɛkalaya kɛ ɔva kyɛlɛ ne ɔzoa Amɛnlado Zɛlubabɛle mɔɔ vi Dwuda abusua nu na ɔle Devidi abozonli la ɔ? Kyɛkyɛ. Gyihova zele Zɛkalaya kɛ ɔva kyɛlɛ ne ɔzoa Ɛsɔfo Kpanyinli Dwɔhyua. Bie a ɛhye zinle menli mɔɔ ɛnee wɔ ɛkɛ la anwo.\n13 Asoo kyɛlɛ ne mɔɔ bɛvale bɛzoale Ɛsɔfo Kpanyinli Dwɔhyua la kile kɛ ɔle belemgbunli ɔ? Kyɛkyɛ, Dwɔhyua ɛnvi Devidi alehelɛ abusua ne anu, ɔti ɔnfɛta kɛ ɔbayɛ belemgbunli. Kyɛlɛ ne mɔɔ bɛvale bɛzoale ye la le ngapezo mɔɔ kile kɛ awie bayɛ belemgbunli nee ɛsɔfo dahuu la. Bɛfɛlɛ ɛsɔfo kpanyinli ne mɔɔ bɛzie ye belemgbunli la Ɛnyelɛ. Baebolo ne ka kɛ, Ɛnyelɛ zɔhane ne a le Gyisɛse Kelaese.—Aye. 11:1; Mat. 2:23, ɔbdw.\n14. Duzu gyima a Gyisɛse ɛlɛyɛ ye kɛ Belemgbunli nee Ɛsɔfo Kpanyinli a?\n14 Gyisɛse mɔɔ le Belemgbunli nee Ɛsɔfo Kpanyinli la a le Gyihova anwuma ɛlɔne ne adekilevolɛ a. Ɔti, ɔbayɛ gyima ɛsesebɛ amaa Nyamenle menli kɔsɔɔti anyia banebɔlɛ ɔnva nwo kɛ bɛde ewiade mɔɔ basabasayɛlɛ wɔ nu anu la. (Gyɛ. 23:5, 6) Ɔnrɛhyɛ, Kelaese bazɛkye maanle maanle ne mɔ, yeagyinla Nyamenle tumililɛ ne anzi na yeabɔ Gyihova menli ne anwo bane. (Yek. 17:12-14; 19:11, 14, 15) Noko kolaa na Ɛnyelɛ ava ɛzɛkyelɛ ne ara la, ɔlɛ gyima kpole mɔɔ ɔbayɛ a.\nƆBAZI ƐZONLENLƐ SUA NE\n15, 16. (a) Duzu a bɛlɛfa bɛazie ɛkɛ bieko a? Kɛmɔti a bɛlɛtu yɛ nu a? Nwane a ɛlɛyɛ ɛhye a? (b) Duzu a bazi wɔ Kelaese Ɛvolɛ Apenle Ko Tumililɛ ne awieleɛ a?\n15 Bɛyɛle Gyisɛse Belemgbunli nee Ɛsɔfo Kpanyinli, eza bɛmaanle ye gyima kɛ ɔzi “[Gyihova] Ɛzonlenlɛ Sua ne.” (Kenga Zɛkalaya 6:13.) Ɛnɛ, suazilɛ gyima mɔɔ Gyisɛse ɛlɛyɛ la a le nɔhalɛ azonvolɛ mɔɔ ɔlɛye bɛ yeavi Babelɔn Kpole ne anu yeahɔ Kilisiene asafo ne mɔɔ ɔvale ɔziele ɛkɛ ne wɔ 1919 anu la. Eza ɔkpale “akɛlɛ nɔhavo nee nrɛlɛbɛvolɛ ne” mɔɔ ɛlɛdi gyima ne anyunlu wɔ sunsum nu ɛzonlenlɛ sua kpole ne asalo mɔɔ wɔ azɛlɛ ye azo anu la. (Mat. 24:45) Eza Gyisɛse ɛlɛtu Nyamenle menli nu, na yeaboa bɛ yeamaa bɛava ɛzonlenlɛ mɔɔ anwo te la bɛamaa Nyamenle.—Mal. 3:1-3.\n16 Wɔ Ɛvolɛ Apenle Ko Tumililɛ ne anu, Gyisɛse nee ɔ gɔnwo mɔ arelemgbunli nee ɛsɔfoma 144,000 ne bamaa alesama mɔɔ di nɔhalɛ la ali munli. Yemɔ anzi, Nyamenle nɔhalɛ azonvolɛ ala a badɛnla azɛlɛ fofolɛ ne azo a. Awieleɛ kolaa ne, nɔhalɛ ɛzonlenlɛ ala a badɛnla ɛkɛ a!\nYƐ SUAZILƐ GYIMA NE BIE\n17. Anwosesebɛmaanlɛ boni a nzinlii Gyihova vale maanle Dwuuma a? Kɛzi ye edwɛkɛ ne boale bɛ ɛ?\n17 Kɛzi Zɛkalaya edwɛkɛ ne boale ye mekɛ zo Dwuuma ne ɛ? Gyihova bɔle bɛ ɛwɔkɛ kɛ ɔbaboa bɛ na yeabɔ bɛ nwo bane amaa bɛawie bɛ gyima ne. Ɛwɔkɛ ɛhye maanle bɛnyianle anyelazo. Ɛnee kɛ ɔkɛyɛ na menli ekyii ayɛ gyima kpole zɛhae ɛ? Edwɛkɛ bieko mɔɔ Zɛkalaya hanle la yele ɛzulolɛ nee adwenle nu keseeyɛlɛ biala vile ɛkɛ. Bieko, saa ɛye moalɛ mɔɔ Hɛledae, Tobaegya, yɛɛ Gyɛdaya vale maanle la ɛsie ahane a, Nyamenle hanle kɛ menli gyɛne “baraboa [Gyihova] Ɛzonlenlɛ Sua ne ɛzilɛ.” (Kenga Zɛkalaya 6:15.) Dwuuma nwunle kɛ Nyamenle gyi bɛ nzi, ɔti bɛhɔle suazilɛ gyima ne azo ndɛndɛ, ɔnva nwo kɛ ɛnee bɛva bɛ sa bɛdo gyima ne azo la. Yeangyɛ, Gyihova maanle bɛyele bɛ sa bɛvile gyima ne azo, na bɛwiele ɛzonlenlɛ sua ne si wɔ 515 K.Y.M. (Ɛzela 6:22; Zɛk. 4:6, 7) Mɔɔ Gyihova hanle la noko fale ninyɛne mgbole mɔɔ basisi wɔ yɛ mekɛ ye azo la anwo.\nGyihova arɛle ɛnrɛvi ɛlɔlɛ mɔɔ yɛlɛ yɛmaa ye la ɛlɛ! (Nea ɛdendɛkpunli 18, 19)\n18. Kɛzi Zɛkalaya 6:15 ɛlɛba nu ɛnɛ ɛ?\n18 Ɛnɛ, menli dɔɔnwo ɛlɛba nɔhalɛ ɛzonlenlɛ nu, na bɛfi bɛ ahonle nu bɛfa bɛ ninyɛne mɔɔ sonle bolɛ, mɔɔ bie a le bɛ mekɛ, anwosesebɛ nee bɛ ezukoa bɛboa Gyihova sunsum nu ɛzonlenlɛ sua ne. (Mrɛ. 3:9) Kɛ ɔkɛyɛ na yɛalie yɛali kɛ Gyihova anye sɔ ahonle nu mɔɔ yɛfi yɛboa la ɛ? Kakye kɛ, Hɛledae, Tobaegya, yɛɛ Gyɛdaya a vale ninyɛne mɔɔ Zɛkalaya vale yɛle belemgbunli kyɛlɛ ne la rale a. Belemgbunli kyɛlɛ ne yɛle ninyɛne mɔɔ bɛvale bɛboale nɔhalɛ ɛzonlenlɛ la anwo “ngakyelɛdeɛ.” (Zɛk. 6:14) Zɔhane ala a Gyihova arɛle ɛnrɛvi yɛ gyima mɔɔ yɛyɛ nee ɛlɔlɛ mɔɔ yɛlɛ yɛmaa ye la a. (Hib. 6:10) Gyihova bahakye ye dahuu.\n19. Kɛzi ɔwɔ kɛ yɛmaa Zɛkalaya yekile ne mɔ boa yɛ ɛnɛ ɛ?\n19 Gyihova nyilalɛ nee Kelaese tileyɛlɛ ne a ɛmaa yɛhola yɛyɛ ninyɛne mgbole ɛhye mɔ wɔ nɔhalɛ ɛzonlenlɛ nu wɔ awieleɛ mekɛ ɛhye anu a. Ɔyɛ yɛ fɛ kɛ yɛboka ahyehyɛdeɛ mɔɔ gyi pi, ɔlɛ banebɔlɛ na ɔbadɛnla ɛkɛ dahuu la anwo a. Bodane mɔɔ Gyihova lɛ maa nɔhalɛ ɛzonlenlɛ la “bazi” anzɛɛ bara nu. Maa ɛ nye ɛzɔ nwolɛ adenle mɔɔ ɛlɛ ye wɔ Gyihova menli avinli la na ‘tie Gyihova wɔ Nyamenle ne ane.’ Ɛyɛ zɔ a, yɛ Belemgbunli, Ɛsɔfo Kpanyinli nee anwuma ɛlɔnema mɔɔ ɛlɛka konle ehwili ne mɔ la babɔ ɛ nwo bane. Bɔ mɔdenle biala kɛ ɛbaboa nɔhalɛ ɛzonlenlɛ. Mekɛ mɔɔ ɛlɛyɛ zɔ la, ɛbahola wɔanyia anwodozo kɛ ɛlɔne Gyihova babɔ ɛ nwo bane wɔ mekɛ ekyii mɔɔ ɛha na ewiade ɛhye ara awieleɛ la anu nee mekɛ mɔɔ ɛnlɛ awieleɛ!\n^ ɛden. 11 Saa ɛkpondɛ nwolɛ edwɛkɛ dɔɔnwo a, nea “Kpuya Mɔɔ Vi Kengavolɛma Ɛkɛ” mɔɔ wɔ May 15, 2015, Ɛzinzalɛ Arane ne m. 27-28 la.\nFa nwa awie Fa nwa awie Konle Ehwili Nee Belemgbunli Kyɛlɛ Bɔ Ɛ Nwo Bane


2 Arelemgbunli 20 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Tɔ Zo Nwiɔ 20:1-21\nHɛzikaya anwo dole ye noko ɔdele kpɔkɛ (1-11)\nBabelɔn soanvolɛma ne (12-19)\nHɛzikaya wule (20, 21)\n20 Zɔhane mekɛ ne anu, Hɛzikaya anwo dole ye mɔɔ ɛnee ɔkpondɛ yeawu.+ Emɔzo ara ngapezonli Ayezaya razele ye kɛ, “Edwɛkɛ mɔɔ Gyihova ɛha la ɛne: ‘Maa wɔ sua nu amra adehilelɛ, ɔluakɛ ɛnrɛde kpɔkɛ; ɛbawu.’”+ 2 Ɔti ɔhakyile ɔ nye wɔ bane ne anwo na ɔzɛlɛle Gyihova kɛ: 3 “O Gyihova, mesɛlɛ wɔ, kakye kɛzi meva ahonle mɔɔ di munli la melua ɛ nyunlu wɔ nɔhalɛlilɛ nu na meyɛ mɔɔ le kpalɛ wɔ ɛ nye zo la.”+ Na Hɛzikaya zunle kpole kpalɛ. 4 Ayezaya andwu suakunlu ɛkɛ ne alienwo ne avinli bɔbɔ yɛɛ Gyihova dendɛle hilele ye a. Ɔhanle kɛ:+ 5 “Sia ɛ nzi kɔze Hɛzikaya, me menli ne adekilevolɛ ne kɛ, ‘Mɔɔ Gyihova, wɔ nenyia Devidi Nyamenle ne ɛha la ɛne: “Mede wɔ asɔneyɛlɛ ne. Menwu wɔ monle ne.+ Nea meyɛ wɔ ayile.+ Kenle mɔɔ tɔ zolɛ nsa la, ɛbavo wɔahɔ Gyihova sua nu ɛkɛ.+ 6 Mebava ɛvolɛ 15 meaboka wɔ ngoane mekɛ* nwo, na mebalie wɔ nee suakpole ɛhye meavi Aselea belemgbunli ne asa anu,+ na meabɔ suakpole ɛhye anwo bane ɔlua medame nee me sonvolɛ Devidi ati.”’”+ 7 Akee Ayezaya hanle kɛ: “Bɛva feege welera mɔɔ bɛbɔ ye kunguma la bɛrɛla.” Yemɔti bɛvale bɛrale na bɛvale bɛdole nyila ne azo, na ngyikyingyikyi ɔdele kpɔkɛ.+ 8 Hɛzikaya bizale Ayezaya kɛ: “Sɛkɛlɛneɛ+ boni a bahile kɛ Gyihova bayɛ me ayile na mebahɔ Gyihova sua nu ɛkɛ wɔ kenle mɔɔ tɔ zolɛ nsa la azo a?” 9 Ayezaya buale kɛ: “Sɛkɛlɛneɛ mɔɔ vi Gyihova ɛkɛ mɔɔ ɔbamaa wɔanwu kɛ Gyihova bayɛ mɔɔ yeha la ɛne: Ɛkpondɛ kɛ ɛlawolɛ ne mɔɔ ɛdɔ kpolike* ne azo la kɔ ɔ nyunlu egyakɛ bulu anzɛɛ ɔ nzi egyakɛ bulu ɔ?”+ 10 Hɛzikaya hanle kɛ: “Ɔnyɛ se kɛ ɛlawolɛ ne bahɔ ɔ nyunlu egyakɛ bulu noko ɔyɛ se kɛ ɔbahɔ ɔ nzi egyakɛ bulu.” 11 Ɔti ngapezonli Ayezaya deanle nu vɛlɛle Gyihova, na ɔmaanle ɛlawolɛ ne mɔɔ ɛdɔ Ehaze kpolike ne azo la ziale ɔ nzi egyakɛ bulu.+ 12 Mekɛ ne anu, Babelɔn Belemgbunli Bɛlodake-baladan, Baladan ara ne maanle bɛvale ngɛlata nee ahyɛlɛdeɛ bɛhɔmaanle Hɛzikaya, ɔluakɛ ɔdele kɛ Hɛzikaya anwo dole ye.+ 13 Hɛzikaya liele bɛ na ɔvale ye sua nu anwonyia muala ɔhilele bɛ+—dwɛtɛ fufule, nvutuke, balesam nwole yɛɛ nwole gyɛne mɔɔ sonle bolɛ, ye akodeɛ yɛɛ debie biala mɔɔ wɔ ye ninyɛnezielɛ ɛleka ne la. Debie biala ɛnle Hɛzikaya sua nu* nee ye belemgbunlililɛ ne anu mɔɔ yeanva yeangile bɛ a. 14 Ɛhye anzi, ngapezonli Ayezaya rale Belemgbunli Hɛzikaya anwo ɛkɛ na ɔbizale ye kɛ: “Duzu edwɛkɛ a menli ɛhye mɔ hanle a, yɛɛ nienwu a bɛvi bɛrale a?” Ɔti Hɛzikaya hanle kɛ: “Bɛvi azɛlɛ bie mɔɔ wɔ moamoa la azo a bɛrale a, bɛvi Babelɔn.”+ 15 Ɔbizale ye bieko kɛ: “Duzu a bɛnwunle ye wɔ wɔ sua nu* ɛke a?” Hɛzikaya buale kɛ: “Bɛnwunle debie biala mɔɔ wɔ me sua nu* ɛke la. Debie biala ɛnle me ninyɛnezielɛ ɛleka ne mɔɔ meanva meangile bɛ a.” 16 Akee Ayezaya zele Hɛzikaya kɛ: “Tie Gyihova edwɛkɛ ne,+ 17 Gyihova se, ‘Nea! Mekɛ ɛlɛba mɔɔ bɛbazoa debie biala mɔɔ wɔ wɔ sua nu* nee debie biala mɔɔ wɔ nenyia mɔ ɛva ɛzie badwu ɛnɛ la bɛahɔ Babelɔn a.+ Bie ɛnrɛha. 18 Na bɛbava ɛ mra mɔɔ ɛbawo bɛ la bie mɔ bɛahɔ+ na bɛayɛ suakunlu mgbanyima wɔ Babelɔn belemgbunli ne sua nu ɛkɛ.’”+ 19 Na Hɛzikaya zele Ayezaya kɛ: “Gyihova edwɛkɛ ne mɔɔ wɔha la le kpalɛ.”+ Akee ɔhanle ɔdoale zo kɛ: “Saa anzodwolɛ nee banebɔlɛ* badɛnla ɛkɛ wɔ me ngoane mekɛ nu a ɛnee ɔle kpalɛ.”+ 20 Na Hɛzikaya anwo tetedwɛkɛ mɔɔ ɛha la, ye ninyɛne mgbole ne mɔ amuala nee kɛzi ɔdule nzubula+ nee kuma ne mɔɔ nzule ne luale nu rale suakpole ne azo la,+ asoo bɛtɛkɛlɛle bɛ wɔ Dwuda arelemgbunli ne mɔ mekɛ zo tetedwɛkɛ buluku ne anu ɔ? 21 Akee bɛmaanle Hɛzikaya nee ye nenyia mɔ hɔlale na ɔliele ɔ menle;+ na ɔ ra Manasɛ+ ralile ye agya lile belemgbunli.+\n2 Arelemgbunli 20


Nyɛvolɛ & Akpɔsahɔlɛ: Gyihova Alasevolɛ Ɔfese Mɔɔ Wɔ Belgium\nBɛnea gyima mɔɔ Gyihova Alasevolɛ yɛ ye wɔ Belgium la azo. Ɛbanwu tetedwɛkɛ nwo ninyɛne wɔ akpɔsahɔlɛ ne anu.\nFa nwa awie Fa nwa awie Ɔfese Ne Mɔ Nee Ɛkɛ Ne Akpɔsahɔlɛ: Belgium\nƆfese Ne Mɔ Nee Ɛkɛ Ne Akpɔsahɔlɛ: Belgium


Gyisɛse Ewudwazo Ne Kɔdwu Pɔɔlo Efiadelalɛ\nBɛdwazole Gyisɛse wɔ ye ewule ne anzi kenle mɔɔ tɔ zo nsa ne la azo. Wɔ zɔhane kenle ne ɔyele ɔ nwo ɔhilele ye ɛdoavolɛma ne fane nnu. Gyisɛse hɔle zo yele ɔ nwo hilele bɛ kenle 40. Akee wɔ mekɛ mɔɔ ye ɛdoavolɛma ne bie mɔ anye gyi ɔ nwo la, Gyisɛse vole hɔle anwuma. Ye kenle bulu anzi Nyamenle manle sunsum nwuanzanwuanza rale Gyisɛse ɛdoavolɛma ne mɔɔ ɛnee ɛlɛkendɛ wɔ Gyɛlusalɛm la anwo zo.\nNzinlii, Nyamenle kpɔvolɛma manle bɛvale ɛzoanvolɛma ne bɛguale efiade, noko anwumabɔvolɛ bie yele bɛ vile ɛkɛ ne. Dwazotiama zile ɛdoavolɛ Sitivin awolɛ hunle ye. Na yɛnwu kɛzi Gyisɛse kpale dwazotiama ɛhye mɔ anu ko manle ɔrayɛle ye sonvolɛ titile, na bɛravɛlɛle ye ɛzoanvolɛ Pɔɔlo. Akee, wɔ Gyisɛse ewule ne anzi ɛvolɛ nsa nee foa, Nyamenle zoanle ɛzoanvolɛ Pita kɛ ɔhɔha edwɛkɛ ne ɔhile Kɔnileɛse nee ye sua nu amra mɔɔ bɛnle Dwuuma la.\nKɛyɛ ɛvolɛ 13 anzi yɛɛ Pɔɔlo bɔle ye edwɛkɛhanlɛ adendulɛ mɔɔ lumua la abo a. Temɔte bokale Pɔɔlo anwo wɔ ye adendulɛ mɔɔ tɔ zo nwiɔ la anu. Yɛnwu kɛzi Pɔɔlo nee ɔ gɔnwo mɔ adenduvoma nyianle mekɛ kpalɛ dɔɔnwo wɔ Nyamenle ɛzonlenlɛ nu la. Awieleɛ kolaa ne, bɛdole Pɔɔlo efiade wɔ Wulomu. Ye ɛvolɛ nwiɔ anzi bɛgyakyile ye, noko akee bɛhyele ye bɛdole efiade bieko na bɛhunle ye. Edwɛkɛ ne mɔɔ wɔ Foa NSUU ne la zile wɔ mɔɔ bo ɛvolɛ kɛyɛ 32 la anu.\nMekɛ mɔɔ anwumabɔvolɛ bie hundole bolɛ ne vile nla ne anloa la, sogyama ne ahonle dule wɔ mɔɔ bɛnwunle ye la anwo.\nDuzu ati a bɛdwazole Gyisɛse la ye ɛdoavolɛma ne anwu ye a?\nKolaa na Gyisɛse ahɔ anwuma la, ɔmanle ye ɛdoavolɛma ne mɛla bie.\nDuzu ati a Gyisɛse wolale sunsum nwuanzanwuanza ne guale ɛdoavolɛma ne anwo zo wɔ Pɛntekɔso ɛ?\nDwuu ɛzonlenlɛ mgbanyima ne mɔ vale ɛdoavolɛ ne mɔ guale efiade amaa bɛagyakyi edwɛkɛhanlɛ ne, noko ɛnee Nyamenle lɛ adwenle ngakyile.\nMɔɔ bɛlɛsi Sitivin awolɛ la ɔyɛle nzɛlɛlɛ bie mɔɔ le ngakyile la.\nWɔ Damasekɛse Adenle Ne Azo\nWienyi bie mɔɔ manle Sɔɔlo anye zile la nee ɛnelɛ bie manle ɔhakyile ye ɛbɛlabɔlɛ.\nAsoo Nyamenle bu menli mɔɔ vi maanle bie anu la kɛ bɛle kpalɛ bɛtɛla maanle gyɛne ɔ?\nTemɔte vile sua nu na ɔ nee Pɔɔlo dule adenle hɔhanle edwɛkɛ ne.\nKpavolɛ Bie Mɔ Lafele La\nYutekɛse lale wɔ mekɛ Pɔɔlo ɛlɛmaa ye ɛdendɛlɛ mɔɔ lumua la noko yɛanla wɔ ɛdendɛlɛ ne mɔɔ tɔ zo nwiɔ ne la. Mɔɔ zile wɔ ɛdendɛlɛ nwiɔ ɛhye avinli la yɛ nwanwane.\nWɔ mekɛ mɔɔ ɛnee anyelazo kɔsɔɔti ɛwie la, Nyamenle hanle edwɛkɛ bie hilele Pɔɔlo mɔɔ manle ɔnyianle anyelazo a.\nKɛ ɔkɛyɛ na Pɔɔlo ayɛ edwɛkɛhanlɛ gyima ne wɔ mekɛ mɔɔ ɔla efiade la ɛ?\nFoa 7—Gyisɛse Ewudwazo Ne Kɔdwu Pɔɔlo Efiadelalɛ


Sɔɔlo—Yizilayɛma Belemgbunli Mɔɔ Limoa | Ngakula Baebolo Ɛzukoalɛdeɛ\nYizilayɛma Belemgbunli Mɔɔ Limoa\nGyihova maanle Yizilayɛma ndɛnebuavolɛma mɔɔ nea bɛ nwo zo a, noko bɛhanle kɛ bɛkpondɛ belemgbunli. Bɛzele Samoɛle kɛ: ‘Maanle mɔɔ ɛbɔ yɛ nwo ɛyia la amuala lɛ arelemgbunli. Yɛdayɛ noko yɛkpondɛ bie.’ Samoɛle nwunle kɛ ɛhye ɛnle adwenle kpalɛ, yemɔti ɔyɛle nwolɛ asɔne. Gyihova zele ye kɛ: ‘Tɛ ɛdawɔ a menli ne ɛlɛkpo wɔ a. Medame a bɛlɛkpo me a. Ka kile bɛ kɛ bɛbanyia belemgbunli noko ɔbamaa bɛayɛ ninyɛne dɔɔnwo.’ Noko menli ne hanle kɛ: ‘Ɔnvale yɛ nwo, yɛmɛ yɛkpondɛ belemgbunli!’\nGyihova hanle hilele Samoɛle kɛ ɔbamaa nrenyia bie mɔɔ bɛfɛlɛ ye Sɔɔlo la ali bɛ belemgbunli. Mekɛ mɔɔ Sɔɔlo hɔkpɔlale Samoɛle wɔ Releema la, ɔvale nwole ɔkpokpale ye kɛ Yizilayɛ belemgbunli mɔɔ limoa.\nAkee Samoɛle maanle Yizilayɛma amuala yiale kɛ ɔfa bɛ belemgbunli fofolɛ ne yeahile bɛ. Noko ɛnee bɛnnwu Sɔɔlo wɔ ɛkɛ. Ɛnea a duzu ati ɔ? Ɔluakɛ ɔnriandile ɔhɔveale. Nzinlii mɔɔ bɛnwunle Sɔɔlo la, bɛ nee ye rale menli ne anyunlu. Ɛnee ɔwale ɔtɛla awie biala yɛɛ ɛnee ɔ nwo yɛ fɛ kpalɛ. Samoɛle hanle kɛ: ‘Bɛnlea ahenle mɔɔ Gyihova ɛkpa nu ɛye ye la.’ Menli ne deanle nu kɛ: ‘Belemgbunli, nyi kyɛ!’\nMɔlebɛbo ne, Sɔɔlo diele Samoɛle nee Gyihova. Noko amozii ɔhakyile. Kɛ neazo la, ɛnee ɔnle kɛ belemgbunli ne bɔ afɔle. Kenle ko, Samoɛle hanle hilele Sɔɔlo kɛ ɔhendɛ ye, noko Samoɛle amba ndɛ. Yemɔti Sɔɔlo zile kpɔkɛ kɛ ɔdaye mumua ne ɔbabɔ afɔle ne. Duzu a Samoɛle yɛle a? Ɔhanle ɔhilele ye kɛ: ‘Anrɛɛ ɔwɔ kɛ ɛtie Gyihova.’ Asoo Sɔɔlo zukoale debie vile ɛtane mɔɔ ɔyɛle la anu ɔ?\nNzinlii, Sɔɔlo hɔle kɛ ɔ nee Amalɛkema kaho. Samoɛle hanle hilele ye kɛ anrɛɛ ɔmmagyakyi sonla ko bɔbɔ. Noko Sɔɔlo gyakyile Egage, bɛ belemgbunli ne. Gyihova zele Samoɛle kɛ: ‘Sɔɔlo ɛkpo me yɛɛ ɔndie me ne.’ Samoɛle lile nyane kpole na ɔzele Sɔɔlo kɛ: ‘Kɛmɔ ɛndie Gyihova ane la ati, ɔbakpa belemgbunli fofolɛ.’ Mɔɔ Samoɛle hakyile ɔ nwo kɛ ɔkɔ la, Sɔɔlo zɔle ye tɛladeɛ ne anu, yemɔti ye tɛladeɛ aguzo ne anloa dele. Akee Samoɛle zele ye kɛ: ‘Gyihova ɛlie belemgbunlililɛ ne ɛvi ɛ sa nu.’ Ɛnee Gyihova bava belemgbunlililɛ ne amaa awie fofolɛ mɔɔ ɔkulo ye na ɔtie ye la.\n‘Tieyɛ le kpalɛ tɛla azubɔlɛ.’—1 Samoɛle 15:22\nKpuya: Duzu a Yizilayɛma hanle kɛ bɛkpondɛ a? Duzu ati a Gyihova kpole Sɔɔlo kɛ belemgbunli a?\n1 Samoɛle 8:1-22; 9:1, 2, 15-17; 10:8, 20-24; 13:1-14; 15:1-35\nBelemgbunli Sɔɔlo Baebolo Kaade\nMekɛ Sɔɔlo rayɛle Yizilayɛ belemgbunli mɔɔ limoa la ɛnee ɔbɛlɛ ɔ nwo aze.\nFa nwa awie Fa nwa awie Yizilayɛma Belemgbunli Mɔɔ Limoa\nlfb ɛzukoalɛdeɛ 39 m. 96-97


Daneɛle 3 | Yintanɛte Zo Baebolo | Ewiade Fofolɛ Ngilebɛbo\nBelemgbunli Nɛbukadenɛza nvutuke ananze ne (1-7)\nƆhanle kɛ bɛzonle ananze ne (4-6)\nBɛbɔle Hibuluma nsa bie somolɛ kɛ bɛanyɛ tieyɛ (8-18)\n“Yɛnrɛzonle wɔ nyamenle ne mɔ” (18)\nBɛvuandinle bɛ bɛguale fonlomo mɔɔ senle ɛlɛsɔ wɔ nu la anu (19-23)\nBɛliele bɛ bɛvile senle ne anu wɔ nwanwane adenle zo (24-27)\nBelemgbunli ne yeyɛle Hibuluma Nyamenle ne (28-30)\n3 Belemgbunli Nɛbukadenɛza yɛle nvutuke ananze mɔɔ ye tendenle le kubit 60* yɛɛ ye tɛtɛlɛ le kubit 6* la. Ɔvale ɔziele Dula azɛlɛ sɛsɛ ne azo wɔ Babelɔn maanzinli* ne anu. 2 Akee Belemgbunli Nɛbukadenɛza zoanle kɛ bɛhɔvɛlɛ maanzinli zo neavolɛma, arane mgbanyima, amɛnladoma, folɛtuvolɛma, gyazoneavolɛma, ndɛnebuavolɛma, edwɛkɛdivolɛma nee bɛdabɛ mɔɔ bɛnea maanzinli* ne mɔ azo la kɔsɔɔti bɛmaa bɛrɛla ananze ne mɔɔ Belemgbunli Nɛbukadenɛza ɛyɛ ɛzie ɛkɛ ne na ɔlɛyila zo la abo. 3 Ɔti maanzinli zo neavolɛma, arane mgbanyima, amɛnladoma, folɛtuvolɛma, gyazoneavolɛma, ndɛnebuavolɛma, edwɛkɛdivolɛma yɛɛ bɛdabɛ mɔɔ bɛnea maanzinli* ne mɔ kɔsɔɔti azo la yiale wɔ ananze ne mɔɔ Belemgbunli Nɛbukadenɛza ɛyɛ ɛzie ɛkɛ ne na ɔlɛyila zo la abo. Na bɛragyinlanle ananze ne mɔɔ Nɛbukadenɛza ɛyɛ ɛzie ɛkɛ ne la anyunlu. 4 Nolobɔvo ne vale ɛnelɛ kpole bɔle nolo kɛ: “O menli, maanle maanle nee menli mɔɔ ka aneɛ ngakyile la, bɛha bɛhile bɛ kɛ, 5 saa bɛte aweɛne, paepe, sanwule ngyikyi, haape, getaa,* fulutu mgbole nee edwɛndolɛ nwo ninyɛne mɔɔ ɛha la kɔsɔɔti ane a, ɔwɔ kɛ bɛbɔ bɛ ti aze na bɛsonle nvutuke ananze ne mɔɔ Belemgbunli Nɛbukadenɛza ɛyɛ ɛzie ɛkɛ ne la. 6 Awie biala mɔɔ ambɔ ɔ ti aze anzonle ye la, bɛbavuandi ye bɛado fonlomo ne mɔɔ senle ɛlɛsɔ wɔ nu la anu ɛkɛ ne ala.”+ 7 Ɔti mekɛ mɔɔ menli ne amuala dele aweɛne, paepe, sanwule ngyikyi, haape, getaa,* fulutu mgbole nee edwɛndolɛ nwo ninyɛne mɔɔ ɛha la kɔsɔɔti ane la, menli kɔsɔɔti, maanle maanle nee menli mɔɔ ka aneɛ ngakyile la bɔle bɛ ti aze na bɛzonlenle nvutuke ananze ne mɔɔ Belemgbunli Nɛbukadenɛza ɛyɛ ɛzie ɛkɛ ne la. 8 Mekɛ zɔhane, Kaledeama bie mɔ rale bɛ nyunlu na bɛdole Dwuuma ɛzonle.* 9 Bɛzele Belemgbunli Nɛbukadenɛza kɛ: “O belemgbunli, nyia ngoane dahuu. 10 Wɔmɔ, O belemgbunli, ɛlile mɛla kɛ awie biala mɔɔ bade aweɛne, paepe, sanwule ngyikyi, haape, getaa,* fulutu mgbole nee edwɛndolɛ nwo ninyɛne mɔɔ ɛha la kɔsɔɔti ane la, ɔwɔ kɛ ɔbɔ ɔ ti aze na ɔsonle nvutuke ananze ne; 11 na awie biala mɔɔ ambɔ ɔ ti aze anzonle ye la, ɔwɔ kɛ bɛfuandi ye bɛto fonlomo ne mɔɔ senle ɛlɛsɔ wɔ nu la anu.+ 12 Noko Dwuuma bie mɔ wɔ ɛkɛ mɔɔ wɔkpa bɛ kɛ bɛnlea Babelɔn maanzinli* ne mɔ azo a: Hyeedelake, Mihyake nee Abɛdenɛgo.+ O belemgbunli, menli ɛhye mɔ ɛmbu wɔ bie fee. Bɛnzonle wɔ nyamenle ne mɔ yɛɛ eza bɛnzonle nvutuke ananze ne mɔɔ wɔva wɔzie ɛkɛ ne la.” 13 Akee Nɛbukadenɛza vale ɛya kpole na ɔhanle kɛ bɛhɔva Hyeedelake, Mihyake nee Abɛdenɛgo bɛrɛla. Ɔti bɛhɔvale menli ɛhye mɔ bɛrale belemgbunli ne anyunlu. 14 Nɛbukadenɛza bizale bɛ kɛ: “Hyeedelake, Mihyake nee Abɛdenɛgo, asoo ɔle nɔhalɛ kɛ bɛnzonle me nyamenle ne mɔ+ yɛɛ bɛkpo kɛ bɛbazonle nvutuke ananze ne mɔɔ meva mezie ɛkɛ ne la ɔ? 15 Kɛkala saa bɛte aweɛne, paepe, sanwule ngyikyi, haape, getaa,* fulutu mgbole nee edwɛndolɛ nwo ninyɛne mɔɔ ɛha la kɔsɔɔti ane na saa bɛziezie bɛ nwo kɛ bɛbabɔ bɛ ti aze bɛazonle ananze ne mɔɔ meyɛ la a, edwɛkɛ kpalɛ ɔ. Noko saa bɛanzonle ye a, yemɔ bɛbava bɛ ndɛndɛ ne ala bɛavuandi bɛ bɛagua fonlomo ne mɔɔ senle ɛlɛsɔ wɔ nu la anu. Na nyamenle boni a kɛhola kɛlie bɛ kɛvi me sa nu a?”+ 16 Hyeedelake, Mihyake nee Abɛdenɛgo buale belemgbunli ne kɛ: “O Nɛbukadenɛza, ɔngyia kɛ yɛkɛbua wɔ wɔ edwɛkɛ ɛhye anwo. 17 Saa ɔba ye zɔ a, yɛ Nyamenle ne mɔɔ yɛsonle ye la kola die yɛ fi fonlomo ne mɔɔ senle ɛlɛsɔ wɔ nu la anu, O belemgbunli, na ɔbalie yɛ yeavi ɛ sa nu.+ 18 Noko saa yeanlie yɛ bɔbɔ a, O belemgbunli, yɛmaa wɔade kɛ yɛnrɛzonle wɔ nyamenle ne mɔ anzɛɛ wɔ nvutuke ananze ne mɔɔ wɔva wɔzie ɛkɛ ne la.”+ 19 Akee Nɛbukadenɛza vale Hyeedelake, Mihyake nee Abɛdenɛgo anwo ɛya kpole kpalɛ, na ɔ nyunlu maanle ne hakyile,* na ɔhanle kɛ, bɛmaa fonlomo ne ɛlɔ ɛdɛla dɛba ne fane nsuu. 20 Ɔhanle ɔhilele ye ɛlɔnema ne anu katakyiema ne bie mɔ kɛ bɛkyekye Hyeedelake, Mihyake nee Abɛdenɛgo na bɛvuandi bɛ bɛgua fonlomo ne mɔɔ senle ɛlɛsɔ wɔ nu la anu. 21 Ɔti bɛkyekyele menli ɛhye mɔ wɔ mekɛ mɔɔ ɛnee bɛwula bɛ adɛladeɛ aguzo, bɛ adɛladeɛ, bɛzozo ahyɛlɛ na bɛwula bɛ adɛladeɛ gyɛne kɔsɔɔti la, na bɛvuandinle bɛ bɛguale fonlomo ne mɔɔ senle ɛlɛsɔ wɔ nu la anu. 22 Kɛmɔ ɛnee belemgbunli mɛla ne anloa yɛ se na fonlomo ne ɛlɔ katukatu la ati, sendɔlɔra ne hunle menli mɔɔ vale Hyeedelake, Mihyake nee Abɛdenɛgo hɔle la. 23 Noko menli nsa ɛhye mɔ, Hyeedelake, Mihyake nee Abɛdenɛgo mɔɔ bɛkyekye bɛ la hɔguale fonlomo ne mɔɔ senle ɛlɛsɔ wɔ nu la anu. 24 Akee ɛzulolɛ hanle Belemgbunli Nɛbukadenɛza na ɔdwazole ndɛndɛ na ɔzele ye mgbanyima ne mɔ kɛ: “Asoo tɛ menli nsa a yɛkyekyele bɛ yɛvuandinle bɛ yɛguale senle ne anu a?” Bɛbuale belemgbunli ne kɛ: “Ɛhɛe, O belemgbunli.” 25 Ɔhanle kɛ: “Bɛnlea! Menwu menli nna kɛ bɛluolua senle ne anu na ɛhwee ɛtɛyɛle bɛ, na mɔɔ tɔ zo nna la zɔho nyamenle ne mɔ ara.” 26 Nɛbukadenɛza bikyele fonlomo ne mɔɔ senle ɛlɛsɔ wɔ nu la anlenkɛ ne anloa na ɔhanle kɛ: “Hyeedelake, Mihyake nee Abɛdenɛgo, bɛmɛ mɔɔ bɛle Anwuma Anwuma Nyamenle ne azonvolɛ la,+ bɛvinde bɛrɛla ɛke!” Hyeedelake, Mihyake nee Abɛdenɛgo vile senle ne anu vindele. 27 Na maanzinli zo neavolɛma, arane mgbanyima ne mɔ, amɛnladoma nee belemgbunli ne suakunlu mgbanyima mɔɔ ɛyia ɛkɛ ne la+ nwunle kɛ senle ne ɛtɛyɛle mrenyia ɛhye mɔ ɛhwee;*+ bɛ ti enrinli ko bɔbɔ anyela, bɛ adɛladeɛ aguzo ne mɔ ɛtɛyɛle ɛhwee, na bɛ nwo ɛmbɔnle esike* bɔbɔ. 28 Akee Nɛbukadenɛza hanle kɛ: “Ayɛlɛyelɛ ɛha Hyeedelake, Mihyake nee Abɛdenɛgo Nyamenle ne+ mɔɔ zoanle ye anwumabɔvolɛ maanle ɔraliele ye azonvolɛ la. Bɛvale bɛ nwo bɛdole ɔ nwo zo na bɛanli belemgbunli mɛla ne azo yɛɛ ɛnee bɛlɛ ɛhulolɛ kɛ bɛkɛwu* tɛla kɛ bɛkɛhoto anzɛɛ bɛkɛzonle nyamenle gyɛne biala, kyesɛ bɛ Nyamenle ne ala.+ 29 Ɛhye ati melɛdi mɛla kɛ menli, maanle maanle anzɛɛ menli mɔɔ ka aneɛ ngakyile biala mɔɔ bɛkɛdendɛ bɛkɛtia Hyeedelake, Mihyake nee Abɛdenɛgo Nyamenle ne la, ɔwɔ kɛ bɛpepɛ bɛ nu azinli azinli, na bɛkakyi bɛ azua bɛyɛ bɛ ɛleka mɔɔ menli kɔ baka zo;* ɔluakɛ nyamenle biala ɛnle ɛkɛ mɔɔ kola die ngoane kɛ ɛhye a.”+ 30 Akee belemgbunli ne maanle Hyeedelake, Mihyake nee Abɛdenɛgo dibilɛ* kpole wɔ Babelɔn maanzinli* ne anu.+\n^ Kɛyɛ M 27 (fuutu 88). Nea Mok. B14.\n^ Kɛyɛ M 2.7 (fuutu 8.8). Nea Mok. B14.\n^ Nea 3:5 ɔbdw.\n^ Anzɛɛ “bɛzɛkyele bɛ duma.”\n^ Anzɛɛ “ye subane hakyile bɔkɔɔ.”\n^ Anzɛɛ “annyia bɛ nwo zo tumi biala.”\n^ Elam aneɛ nu, “senle.”\n^ Anzɛɛ “bɛkɛva bɛ nwonane bɛkɛmaa.”\n^ Nea 2:5 ɔbdw.\n^ Elam aneɛ nu, “maanle bɛkpazile.”


Ɛvoyialilɛ Nee Ɛzonlenlɛ Nu Ɛvoyia Mɔɔ Ɛnzɔ Nyamenle Anye | Nyamenle Ɛhulolɛ\nƐvoyialilɛ Mɔɔ Nyamenle Kyi La\n“Bɛbɔ mɔdenle bɛzukoa mɔɔ bɛyɛ a ɔsɔ Awulae anye la.”—ƐFƐSƐSEMA 5:10.\n1. Nwane mɔ a Gyihova maa bɛbikye ye a, na duzu ati a ɔwɔ kɛ bɛ nye da ɛkɛ wɔ ninyɛne mɔɔ sɔ Nyamenle anye la anwo a?\nGYISƐSE hanle kɛ: “Ɛzonlenlɛma kpalɛ ne bazonle Selɛ ne wɔ sunsum nu nee nɔhalɛ nu . . . Ɔluakɛ kɛ Selɛ ne kpondɛ kɛ bɛsonle ye la ɛne.” (Dwɔn 4:23) Saa Gyihova nwu menli zɛhae mɔ—kɛmɔ ɔnwunle wɔ la a—ɔmaa bɛbikye ɔdaye nee ɔ Ra ne. (Dwɔn 6:44) Enililɛ boni a le ɛhye! Noko akee, ɔwɔ kɛ bɛdabɛ mɔɔ bɛkulo Baebolo ne anu nɔhalɛ ne la ‘bɔ mɔdenle sukoa mɔɔ bɛyɛ a ɔsɔ Awulae anye la,’ ɔluakɛ Seetan le mɛlɛbɛla kpanyinli.—Ɛfɛsɛsema 5:10; Yekile 12:9.\n2. Kilehile kɛzi Gyihova bu bɛdabɛ mɔɔ bɛbɔ mɔdenle kɛ bɛfa adalɛ ɛzonlenlɛ bɛafonla nɔhalɛ ɛzonlenlɛ nu la anu.\n2 Suzu mɔɔ zile Saenae Boka ne abo wɔ mekɛ mɔɔ Yizilayɛma zele Aalɔn kɛ ɔyɛ nyamenle ɔmaa bɛ la anwo. Aalɔn kponlenle zo na ɔyɛle nvutuke ɛnlankɛ ralɛ na ɔhilele kɛ ɔgyi ɛkɛ ne ɔmaa Gyihova. Ɔhanle kɛ: “Ɛhyema yɛbali ɛvoyia kpole yeawula [Gyihova] anyunlunyia.” Asoo Gyihova bule ɔ nye guale nɔhalɛ ɛzonlenlɛ mɔɔ bɛvale adalɛ bɛfonlanle ye la azo? Kyɛkyɛ. Ɔmanle bɛhunle menli 3,000 mɔɔ zonlenle awozonle la. (Adendulɛ 32:1-6, 10, 28) Duzu a yɛsukoa yɛfi edwɛkɛ ɛhye anu a? Saa yɛkulo kɛ yɛsie yɛ nwo wɔ Nyamenle ɛhulolɛ ne anu a, ɔnle kɛ ‘yɛfa yɛ sa yɛka debie biala mɔɔ evinli ɛha ye la,’ ɔwɔ kɛ yɛbɔ nɔhalɛ ne anwo bane yɛfi debie biala mɔɔ bagua nwolɛ evinli la anwo.— Ayezaya 52:11; Yizikeɛle 44:23; Galeehyeama 5:9.\n3, 4. Duzu ati a ɔwɔ kɛ yɛfa Baebolo ngyinlazo yɛdi gyima kpalɛ wɔ mekɛ mɔɔ yɛlɛneɛnlea amaamuo nee ɛvoyialilɛ mɔɔ ɛlie duma bie mɔ anu la ɛ?\n3 Mɔɔ yɛ nyane la a le kɛ, mekɛ mɔɔ ɛzoanvolɛma mɔɔ ɛnee ɛlɛsi ɛkpɔkyelɛ adenle wule la anzi, menli bie mɔ mɔɔ fɛlɛ bɛ nwo Keleseɛnema noko bɛnlɛ nɔhalɛ ne anwo ɛhulolɛ biala la, bɔle ɔ bo vale awozonle ɛzonlenlɛ nu amaamuo, ɛvoyialilɛ yɛɛ ɛnwomenlelielɛ kenle ngakyile rale Keleseɛne ɛzonlenlɛ nu. (2 Tɛsalonaekama 2:7, 10) Mekɛ mɔɔ yɛlɛsuzu ɛvoyialilɛ ɛhye mɔ bie anwo la, yɛ kɛzi bɛda ewiade sunsum ali na bɛkile kɛ bɛnvi Nyamenle ɛkɛ la nzonlɛ. Ewiade ɛvoyialilɛ kɔsɔɔti lɛ bodane ko: Bɛtwe adwenle bɛkɔ nwonane nu atiakunluwɔzo zo, bɛmaa adalɛ ɛzonlenlɛ nu diedi nee sunsum ɛtane nyɛleɛ nwo anwosesebɛ—ninyɛne ɛhye mɔ le ‘Babelɔn Kpole ne’ nzonlɛyɛlɛ. * (Yekile 18:2-4, 23) Kakye noko kɛ, Gyihova nwunle awozonle ɛzonlenlɛ nu nyɛleɛ ɛtane mɔɔ ka ɛya mɔɔ ɛnɛ ɛvoyialilɛ dɔɔnwo vi nu ɛra la. Ɔda ali kɛ, ɛvoyialilɛ zɛhae mɔ ka ye ɛya ɛnɛ kɛmɔ ɛnee ɔde wɔ dɛba ne la. Asoo tɛ kɛzi ɔbu ninyɛne ɛhye mɔ la a ɔwɔ kɛ kyia yɛ kpalɛ a?—2 Dwɔn 6, 7.\n4 Kɛmɔ yɛle nɔhalɛ Keleseɛnema la ati, yɛze kɛ ɛvoyialilɛ bie mɔ ɛnzɔ Gyihova anye. Noko ɔwɔ kɛ yɛsi yɛ ahonle kpalɛ kɛ yɛnrɛva yɛ nwo yɛnrɛwula ɛhye mɔ biala anu. Saa yɛsia yɛneɛnlea deɛmɔti ɛvoyialilɛ bie mɔ ɛnzɔ Gyihova anye la anu a, ɔbamaa kpɔkɛ mɔɔ yɛbɔ kɛ yɛnrɛmaa debie biala ɛnrɛhwe yɛ ɛnrɛvi Nyamenle ɛhulolɛ ne anu la anu amia.\nBOLONYIA—DUMA FOFOLƐ MƆƆ BƐVA BƐDO EWIA ƐZONLENLƐ\n5. Duzu ati a yɛkola yɛsi ye pi kɛ bɛanwo Gyisɛse wɔ December 25 a?\n5 Baebolo ne ɛnga Gyisɛse awolɛkenle ɛlilɛ nwo edwɛkɛ biala. Nɔhalɛ nu, awie biala ɛnze kenle fɔɔnwo mɔɔ bɛwole ye la. Noko yɛbahola yɛazi ye pi kɛ bɛanwo ye December 25 mɔɔ ɛnee ɛyɛlɛ kpole ɛra ɛleka mɔɔ bɛwɔ la. * Debie ko mɔɔ ɔti yɛkola yɛka ye zɔ la a le kɛ, Luku hɛlɛle kɛ mekɛ mɔɔ bɛwole Gyisɛse la, ɛnee “mboaneneavolɛma bie wɔ maanle ne anu na bɛlɛsi epe bɛanlea bɛ mboane wɔ fiene ne azo.” (Luku 2:8-11) Saa ɛnee ‘bɛsi epe bɛnea bɛ mboane wɔ fiene ne azo’ wɔ ɛvolɛ ne anu amuala a, anrɛɛ ɔnrɛyɛ edwɛkɛ mɔɔ hyia kpalɛ biala. Noko akee, kɛmɔ ɛnee ezule nee ezukɔtweaba tɔ maa ɛyɛlɛ ba Bɛtelɛhɛm wɔ zɔhane mekɛ ne la ati, mboaneneavolɛma maa bɛ mboane aleɛ wɔ sua nu na bɛnva bɛ bɛnvinde bɛngɔ “fiene zo” nɔɔzo. Bieko, Dwosefi nee Mɛle hɔle Bɛtelɛhɛm ɔluakɛ ɛnee Siza Ɔgɛsetɛse kulo kɛ ɔtia menli ne. (Luku 2:1-7) Ɔbayɛ se kpalɛ kɛ, Siza baha ahile menli mɔɔ ɛva Wulomu tumililɛ nwo ɛya la kɛ bɛdu adenle bɛhɔ bɛ sua zo wɔ ɛyɛlɛ mekɛ kpole zɛhae anu.\n6, 7. (a) Nienwu a Bolonyia amaamuo dɔɔnwo abo vi a? (b) Ngakyile boni a wɔ kɛzi Keleseɛnema kyɛ debie yɛɛ Bolonyia ahyɛlɛdeɛ nwo a?\n6 Bolonyia ɛnlɛ ngyinlazo biala wɔ Ngɛlɛlera ne anu, emomu, ɔvi tete awozonle ɛzonlenlɛma ɛvoyia mɔɔ le kɛ Wulomuma Saturnalia, mɔɔ ɛnee le Saturn, egyinliyɛlɛ nyamenle ne ɛvoyia la anu. Zɔhane ala a New Catholic Encyclopedia ne ka kɛ, kɛmɔ bɛ mgbondabulɛ ne kile la, menli mɔɔ sonle nyamenle ne mɔɔ bɛfɛlɛ ye Mithra la lile “ewia ne mɔɔ bɛngola ɔ nwo zo konim di la awolɛkenle” wɔ December 25. “Bolonyia bɔle ɔ bo wɔ mekɛ mɔɔ ɛnee ewia ɛzonlenlɛ ɛgyinla zo kpalɛ wɔ Wulomu,” wɔ Kelaese ewule nzi kɛyɛ ɛvoya nsa la.\nNɔhalɛ Keleseɛnema fi ɛlɔlɛ nu kyɛ debie\n7 Saa awozonle ɛzonlenlɛma ɛlɛdi bɛ ɛvolɛ ne a bɛkyɛ bɛ nwo ninyɛne na bɛdi aleɛ mgbole, na ɛhye ala a, bɛyɛ ye ɛnɛ wɔ Bolonyia mekɛ nu a. Menli kyɛ ninyɛne ɛnɛ ɛdeɛ, noko kɛzi bɛkyɛ ninyɛne wɔ Bolonyia nu la nee edwɛkɛ mɔɔ wɔ 2 Kɔlentema 9:7 la ɛnyia: “Awie biala ɛva mɔɔ yezuzu nwo wɔ ye ahonle nu la ɛmaa. Ɔmmatwenlehwenle ɔ bo aze anzɛɛ ɔyɛ ye kɛ asɛɛ yemia la ati ɔ, ɔluakɛ Nyamenle kulo sonla mɔɔ te ɔ nyunlu kyɛ debie la.” Nɔhalɛ Keleseɛnema fi ɛlɔlɛ nu kyɛ debie, bɛngendɛ kenle titile bie, yɛɛ bɛ nye ɛnla kɛ menli bahyɛ bɛ debie azie ɔ bo zo. (Luku 14:12-14; bɛgenga Gyima ne 20:35.) Bieko, bɛ nye die kpole kɛ bɛhwe bɛ nwo bɛvi Bolonyia mekɛ nu akɔneaba nee kakɛ kpole mɔɔ ɔdwu zɔhane mekɛ ne a menli bɔ la anwo.—Mateyu 11:28-30; Dwɔn 8:32.\n8. Asoo nwɔlɔrakengavoma vale awolɛkenle ahyɛlɛdeɛ manle Gyisɛse? Kilehile nu.\n8 Noko, bie mɔ baha kɛ, nwɔlɔrakengavoma anva ahyɛlɛdeɛ ammaa Gyisɛse wɔ ye awolɛkenle ne ɔ? Kyɛkyɛ. Ɛnee bɛ ahyɛlɛdeɛ ne le adenle mɔɔ bɛdua zo bɛkile kɛ bɛbu sonla titile bie la, na ɛnee ɔle debie mɔɔ bɛta bɛyɛ wɔ Baebolo mekɛ zo. (1 Arelemgbunli 10:1, 2, 10, 13; Mateyu 2:2, 11) Nɔhalɛ nu, tɛ nɔe ne mɔɔ bɛwole Gyisɛse la a bɛhɔle ɛkɛ a. Ɛnee Gyisɛse ɛnle adɔma mɔɔ la mboane adidi ɛlɛka nu a, emomu, mekɛ mɔɔ bɛdwule ɛkɛ ne la, ɛnee ɔwɔ sua nu, na yeli siane dɔɔnwo.\nASOO ƆWƆ KƐ MEDI ƐVOYIA NE BIE?\nNgyinlazo: Kɛ Gyihova se la ɛne: “Bɛgyakyi bɛ na bɛhwe bɛ nwo bɛvi bɛ nwo. Bɛmmafa bɛ sa bɛka debie mɔɔ anwo ɛnde la, na menwɔlie bɛ.”—2 Kɔlentema 6:17.\nKpuyia bie mɔ mɔɔ ɔwɔ kɛ ɛbiza ɛ nwo wɔ ɛvoyialilɛ anzɛɛ amaamuo bie mɔɔ ɛlie duma anwo la\nAsoo ɔda ali wienyi kɛ ɔvi adalɛ ɛzonlenlɛ nyɛleɛ anzɛɛ ngilehilelɛ, mɔɔ sunsum ɛtane nyɛleɛ boka nwo la anu?—Ayezaya 52:11; 1 Kɔlentema 4:6; 2 Kɔlentema 6:14-18; Yekile 18:4.\nAsoo ɔfa enililɛ nee anyunlunyia mɔɔ ɛnfɛta la ɔmaa dasanli, ahyehyɛdeɛ, anzɛɛ maanle sɛkɛlɛneɛ bie?—Gyɛlɛmaya 17:5-7; Gyima ne 10:25, 26; 1 Dwɔn 5:21.\nAsoo ɔkpogya maanle anzɛɛ menli bie zo ɔtɛla bie ɔ?—Gyima ne 10:34, 35; 17:26.\nAsoo ɔda ‘ewiade sunsum’ ne mɔɔ ko tia Nyamenle sunsum nwuanzanwuanza ne la ali?—1 Kɔlentema 2:12; Ɛfɛsɛsema 2:2.\nSaa medi bie a, ɔbagyegye awie mɔ ɔ?—Wulomuma 14:21.\nSaa mesi kpɔkɛ kɛ menrɛli bie a, kɛzi mebahilehile nu meahile awie mɔ wɔ ɛbulɛ nu ɛ?—Wulomuma 12:1, 2; Kɔlɔsaema 4:6.\nNgɛlɛlera ɛhye mɔ baboa yeamaa wɔabua kpuyia mɔɔ fane ɛvoyialilɛ mɔɔ ɛlie duma anwo la kpalɛ:\nYizilayɛma mɔɔ anli nɔhalɛ la “nee [maanle maanle ne mɔ] bɔle nu dɛnlanle, na bɛzukoale bɛyɛle mɔɔ maanle ne anu amra yɛ la.”—Edwɛndolɛ 106:35.\n“Sonla biala mɔɔ di nɔhalɛ wɔ debie nretee biala anwo la di nɔhalɛ noko wɔ ninyɛne mgbole nwo, yɛɛ sonla biala mɔɔ le awule wɔ debie nretee nwo la le awule wɔ ninyɛne mgbole nwo.”—Luku 16:10.\n“Bɛnle ɛtane ewiade ɛdeɛ.”—Dwɔn 15:19.\n“Ɔnle kɛ bɛno Awulae dwora ne anu na eza bɛanlo mbɔnsam dwora nu.”—1 Kɔlentema 10:21.\n‘Bɛzɛkye bɛ mekɛ dɔɔnwo bɛyɛ mɔɔ menli mɔɔ wɔ maanle maanle ne anu yɛ la bie.\nMƆƆ BAEBOLO NE KA WƆ AWOLƐKENLE NWO LA\n9. Duzu a zile awolɛkenle ɛlilɛ mɔɔ Baebolo ne ka nwolɛ edwɛkɛ la abo a?\n9 Bɛwo kakula a ɔfa anyelielɛ kpole ɔba ɛdeɛ, noko Baebolo ne ɛnga ye ɛleka biala kɛ Nyamenle azonvolɛ lile bɛ awolɛkenle. (Edwɛndolɛ 127:3) Asoo bɛ nye a vonle a? Kyɛkyɛ, ɔluakɛ bɛhanle awolɛkenle nwiɔ anwo edwɛkɛ—Falo mɔɔ vi Yigyibiti yɛɛ Hɛlɔdo Antɛpase awolɛkenle. (Bɛgenga Mɔlebɛbo 40:20-22; Maake 6:21-29.) Noko akee, bɛanga awolɛkenle ɛhye mɔ biala anwo edwɛkɛ kpalɛ, titile, Hɛlɔdo Antɛpase ɛdeɛ ne mɔɔ bɛhunle Dwɔn Sɔnevolɛ ne wɔ ɔ bo la.\n10, 11. Kɛzi alumua Keleseɛnema bule awolɛkenle ɛlilɛ ɛ, na duzu ati ɔ?\n10 The World Book Encyclopedia ne ka kɛ: “Alumua Keleseɛnema ne bule awie awolɛkenle ɛlilɛ kɛ awozonle ɛzonlenlɛma amaamuo.” Kɛ neazo la, ɛnee tete Gilikima die di kɛ sunsum bie ba wɔ mekɛ mɔɔ bɛkɛwo awie biala la, na zɔhane sunsum ne bɔ ahenle anwo bane ɔvi zɔhane mekɛ ne mɔɔ kɔ la. The Lore of Birthdays buluku ne ka kɛ, zɔhane sunsum ne nee “nyamenle ne mɔɔ ye awolɛkenle a bɛwole ahenle ne la di ngitanwo wɔ sunsum nu.” Bieko, ɔvi mekɛ tendenle menli ɛva awolɛkenle ɛlilɛ ɛbeta nwɔlɔra mɔɔ bɛnea nu bɛka mɔɔ bazi awie anwo zo la anwo.\nSEETAN ASƆNE NU KENLE “NWUANZANWUANZA”\nƆbazi ɛ nwo kɛ ɛbanwu kɛ menli mɔɔ wɔ Seetan asɔne nu la, bu awie awolɛkenle kɛ ɔhyia ɔtɛla mekɛ biala. Duzu ati ɔ? Ɔboalekɛ menli mɔɔ wɔ Seetan asɔne nu la die di kɛ awie bu ɔ nwo kɛ ɔle nyamenle a, ɛnee ɔle zɔ. Yemɔti, saa awie di ye awolɛkenle a ɛnee ɔlɛdi nyamenle bie awolɛkenle. Nɔhalɛ nu, menli dɔɔnwo ɛndwenle ɛhye, yɛɛ bɛmbu bɛ nwo zɔ. Noko, The Lore of Birthdays buluku ne ka kɛ: “Ɛnwomenlelielɛ mekɛ ngakyile maa sonla nye die, noko awolɛkenle kpogya sonla zo.”\nKenle “nwuanzanwuanza” bieko mɔɔ doa zo wɔ Seetan asɔne kalenda ne azo la a le Walpurgis Night yɛɛ Halloween. Merriam-Webster’s Collegiate Dictionary ne kile Walpurgis Night abo kɛ “kenle mɔɔ aleɛ kye a ɔle May Day mɔɔ nyɛnema tu kɔyia nu wɔ ɛleka bie mɔɔ bɛhile la.”\n11 Nyamenle tete azonvolɛ kpole awolɛkenle ɛlilɛ ɔlua awozonle ɛzonlenlɛ nee sunsum ɛtane nyɛleɛ mɔɔ wɔ nu la ɛdeɛ, noko ɔda ali kɛ Baebolo ngyinlazo ti a bɛanyɛ zɔ a. Duzu ati ɔ? Ɛnee menli ɛhye mɔ bɛlɛ bɛ nwo aze, mraalɛ nee mrenya mɔɔ ambu bɛ awolɛkenle kɛ ɔhyia mɔɔ ɔti ɔwɔ kɛ bɛdi nwolɛ ɛvoyia la. * (Maeka 6:8; Luku 9:48) Emomu, bɛwulale Gyihova anyunlunyia na bɛlale ye ase kɛ yemaa bɛ ngoane ahyɛlɛdeɛ mɔɔ sonle bolɛ la. *—Edwɛndolɛ 8:3, 4; 36:9; Yekile 4:11.\n12. Kɛ ɔkɛyɛ na yɛ ewule kenle ayɛ kpalɛ adɛla yɛ awolɛkenle ɛ?\n12 Saa menli gyinla bɛ munlililɛ nu na bɛwu a, Nyamenle kakye bɛ, na bɛbanyia ngoane kenlebie. (Dwobu 14:14, 15) Nolobɔvo ne 7:1 ka kɛ: “Dumamɔlɛ kpalɛ tɛla nwole evuanlɛ mɔɔ sonle bolɛ la; yɛɛ ewule kenle le kpalɛ tɛla awolɛkenle.” “Dumamɔlɛ kpalɛ” ɛhye a le duma kpalɛ mɔɔ saa yɛsonle Nyamenle nɔhalɛ nu a yɛnyia la. Ɔwɔ kɛ yɛkakye kɛ, ɛvoyialilɛ kokye mɔɔ wɔ ɛkɛ maa Keleseɛnema la ɛnvane awolɛ nwo, emomu, ɔfane ewule nwo. Gyisɛse mɔɔ ye “duma” kpalɛ ne bamaa yɛanyia ngoanelielɛ la ewule ne.—Hibuluma 1:3, 4; Luku 22:17-20.\nEASTER VI AWOLƐ ƐZONLENLƐ NU\n13, 14. Nienwu a Easter amaamuo dɔɔnwo abo vi a?\n13 Easter mɔɔ bɛkile kɛ ɔle Kelaese ewudwazo nwo ɛvoyia la vi adalɛ ɛzonlenlɛ nu. Bɛnyianle duma Easter bɛvile Anglo-Saxonma wienyi nee nyenyesuo nyamenle raalɛ mɔɔ bɛfɛlɛ ye Eostre anzɛɛ Ostara la duma ne anu. Wɔ maanle bie mɔ anu, bɛfa kolonvia yɛɛ asoasoa a bɛdi ɛvoyia ɛhye a. Na kɛ ɔyɛle mɔɔ kolonvia nee asoasoa rabokale Easter ɛlilɛ nwo ɛ? Encyclopædia Britannica ne ka kɛ, wɔ ɛvolɛ dɔɔnwo mɔɔ ɛze ɛhɔ la anu, bɛvale kolonvia bɛyɛle “ngoane fofolɛ nee ewudwazo nwo sɛkɛlɛneɛ titile” yɛɛ asoasoa noko ɛnee le awolɛ nwo sɛkɛlɛneɛ. Yemɔti, Easter le awolɛ nwo ɛvoyia mɔɔ bɛhakyi ye bɛyɛ ye Kelaese ewudwazo ɛvoyia a. *\n14 Asoo Gyihova balie awolɛ nwo ɛvoyialilɛ mɔɔ anwo ɛnde mɔɔ bɛfa bɛkakye ɔ Ra ne ewudwazo ne la ado nu? Kyɛkyɛ! (2 Kɔlentema 6:17, 18) Nɔhalɛ nu, Ngɛlɛlera ne ɛnga kɛ ɔwɔ kɛ bɛkakye Gyisɛse ewudwazo ne yɛɛ ɔmmaa nwolɛ adenle. Yemɔti, saa menli di Easter a, ɔngile nɔhalɛlilɛ fee.\nHALLOWEEN ƐNLE NWUANZANWUANZA\n15. Nienwu a Halloween abo vi a, na duzu a kenle mɔɔ bɛfa bɛdi ɛvoyia ɛhye la maa yɛnwu ye a?\n15 Halloween, le ɛvoyia mɔɔ bɛdi ye nɔe ne mɔɔ kye Anwodelɛma Kɔsɔɔti Kenle ne la. Ɔdwu zo a bɛyɛ ayɛne ninyɛne, sunsum ɛtane nyɛleɛ nee ninyɛne ngakyile dɔɔnwo mɔɔ vi tete Celtma mɔɔ ɛnee wɔ Britain yɛɛ Ireland ɛkɛ la. Nɔe ne mɔɔ kye November 1, wɔ mekɛ mɔɔ siane ne ɛyɛ mumua la a bɛdi ɛvoyia ne mɔɔ bɛfɛlɛ ye Samhain mɔɔ ɔ bo kile “Wawaa Awieleɛ” la a. Bɛdie bɛdi kɛ wɔ Samhain ne anu, debie mɔɔ wɔ alesama nee sunsum abɔdeɛ ewiade ne avinli la fi ɛkɛ, yemɔti sunsum kpalɛ nee sunsum ɛtane kpɔsɛkpɔsa azɛlɛ ye azo. Bɛdie bɛdi kɛ mɔwuamra ɛkɛla sia ba bɛ awuke nu yemɔti bɛ nwo amra fa aleɛ nee nza siezie ɛkɛ maa sunsum ɛhye mɔ mɔɔ bɛazia ara la, bɛ anyelazo a le kɛ bɛfa bɛakpɔda bɛ. Zɔhane ati, ɛnɛ, saa ngakula siezie bɛ nwo kɛ sunsum ɛtane anzɛɛ nyɛne, bɛkɔ azua nu kɔnwunlonwunla menli toonwo bɛkyɛ bɛ debie na bɛagyakyi a, ɛnee bɛlɛyɛ Samhain ninyɛne ne bie mɔɔ bɛnze a.\nMAA WƆ ATƆFOLƐLIELƐ NWO ƐDE\n16, 17. (a) Duzu ati a ɔwɔ kɛ Keleseɛnema mɔɔ ɛlɛyɛ agyalɛ nwo ngyehyɛleɛ la fa Baebolo ngyinlazo suzu atɔfolɛlielɛ nwo amaamuo mɔɔ wɔ bɛ ɛkɛ ne la anwo a? (b) Duzu a ɔwɔ kɛ Keleseɛnema suzu nwo wɔ awule anzɛɛ ninyɛne gyɛne mɔɔ bɛkponde anzɛɛ bɛfuandi wɔ atɔfolɛlielɛ bo la anwo a?\n16 Ɔnrɛhyɛ “bɛnrɛde atɔfolɛ nee ɔ hu bɛ ne wɔ [Babelɔn Kpole ne anu]” bieko. (Yekile 18:23) Duzu ati ɔ? Adenle bie azo ye sunsum ɛtane nyɛleɛ ne mɔ kola maa agyalɛ nwo gua evinli wɔ atɔfolɛlielɛ kenle ne.—Maake 10:6-9.\n17 Asolo maanle biala nee ye amaamuo. Bie a amaamuo bie mɔ mɔɔ bɛbu bɛ kɛ edwɛkɛ biala ɛnle nwolɛ la vi Babelɔnma nyɛleɛ nu, na bɛsuzu kɛ ɔkola ɔfa “saleɛ” ɔbɛlɛ menli nwiɔ ne mɔɔ ɛlɛgya anzɛɛ nyɛvolɛ mɔɔ bara ɛkɛ la. (Ayezaya 65:11) Amaamuo ɛhye mɔ ko a le awule anzɛɛ ninyɛne gyɛne mɔɔ bɛkponde anzɛɛ bɛfuandi wɔ atɔfolɛlielɛ bo la. Bie a ɛnee amaamuo ɛhye gyi diedi mɔɔ bɛlɛ kɛ aleɛ kpɔda sunsum ɛtane na ɔmmaa bɛngyegye atɔfolɛ raalɛ ne nee atɔfolɛ nrenya ne la azo. Bieko, ɔvi mekɛ tendenle, menli die di kɛ awule boa awolɛ, na ɔmaa anyelielɛ yɛɛ ngoane tendenle. Ɔda ali wienyi kɛ, bɛdabɛ mɔɔ bɛkulo kɛ bɛtɛnla Nyamenle ɛhulolɛ ne anu la kpo amaamuo ɛhye mɔɔ anwo ɛnde la.—Bɛgenga 2 Kɔlentema 6:14-18.\n18. Baebolo ngyinlazo boni a ɔwɔ kɛ boa menli mɔɔ ɛlɛyɛ agyalɛ ngyehyɛleɛ nee bɛdabɛ mɔɔ bɛbado ɛsalɛ bɛavɛlɛ bɛ la ɛ?\n18 Gyihova azonvolɛ eza twe bɛ nwo fi ewiade nyɛleɛ mɔɔ kola sɛkye enililɛ mɔɔ fɛta Keleseɛnema atɔfolɛlielɛ nee nwolɛ ɛkponledolɛ anzɛɛ debie biala mɔɔ bahola agyegye awie mɔ adwenle la anwo. Kɛ neazo la, bɛkoati agolobɛnwo anzɛɛ nla nwo edwɛkɛ, yɛɛ ngoayɛ mgbane mgbane anzɛɛ edwɛkɛ gyɛne mɔɔ bahola amaa agyalɛma fofolɛ ne nee awie mɔ aze nyiane la. (Mrɛlɛbulɛ 26:18, 19; Luku 6:31; 10:27) Eza bɛkoati atɔfolɛlielɛ mgbole mɔɔ da “ɛbɛlabɔlɛ nu adubɛnwo” ali na ɔngile mɛlɛbɛnwoaze la. (1 Dwɔn 2:16) Saa ɛlɛyɛ agyalɛ nwo ngyehyɛleɛ a, mmamaa ɛ rɛle fi kɛ Gyihova kpondɛ kɛ dahuu ɛfa anyelielɛ ɛkakye kenle titile ɛhye, mɔɔ ɛnli nwolɛ nyane a. *\nNA TƆMƐLƐ NU NZA MƆƆ BƐMAA ZO BƐSƐLƐ NYILALƐ LA NOKO Ɛ?\n19, 20. Nienwu a buluku bie kile kɛ tɔmɛlɛ nu nza mɔɔ bɛmaa zo bɛyɛ asɔne la vi a, na duzu ati a Keleseɛnema ɛnlie amaamuo ɛhye ɛndo nu a?\n19 Debie bieko mɔɔ bɛta bɛyɛ wɔ atɔfolɛlielɛ nee ɛkponledolɛ gyɛne bo la a le tɔmɛlɛ nu nza mɔɔ bɛmaa zo bɛsɛlɛ nyilalɛ la. International Handbook on Alcohol and Culture buluku ne mɔɔ bɛyɛle ye 1995 la ka kɛ: “Tɔmɛlɛ nu nza mɔɔ bɛmaa zo bɛsɛlɛ nyilalɛ la . . . le tete nza mɔɔ bɛgua bɛbɔ afɔle bɛmaa awozonle la anwo nyɛleɛ mɔɔ bɛyɛ ye ɛnɛ . . . bɛfa bɛsɛlɛ saleɛ, wɔ asɔneyɛlɛ sikalɛ nu kɛ ‘nyi kyɛ!’ anzɛɛ ‘wɔ saleɛ zo a!’”\n20 Ɔle nɔhalɛ kɛ, bie a menli dɔɔnwo ɛnze kɛ tɔmɛlɛ nu nza mɔɔ bɛmaa zo bɛyɛ asɔne la le ɛzonlenlɛ nu anzɛɛ sunsum ɛtane nyɛleɛ. Noko, ɔwɔ kɛ yɛbu nza tɔmɛlɛ nu nza mɔɔ bɛmaa zo la kɛ bɛlɛfa bɛazɛlɛ debie bɛavi “anwuma”—sunsum abɔdeɛ ɛkɛ—wɔ adenle mɔɔ nee mɔɔ bɛha nwolɛ edwɛkɛ wɔ Ngɛlɛlera ne anu ɛnyia la azo.—Dwɔn 14:6; 16:23. *\n“BƐDABƐ MƆƆ BƐKULO GYIHOVA LA, BƐHYI ƐTANE”\n21. Ɛvoyialilɛ boni mɔ a bɛlie duma na bɛnle asɔne nu ɛdeɛ bɔbɔ a, ɔwɔ kɛ Keleseɛnema koati a, na duzu ati ɔ?\n21 Ɛnɛ, ewiade ne mɔɔ ye ɛbɛla ɛzɛkye la da Babelɔn Kpole ne subane ali. Wɔ maanle bie mɔ anu, bɛdi ɛvoyia bie mɔ mɔɔ maa bɛsi agole mgbane mgane, bɛkanvo mrenya mɔɔ fa mrenya yɛɛ mraalɛ mɔɔ fa mraalɛ la wɔ nu. Asoo ɔle kpalɛ kɛ bɛdabɛ mɔɔ bɛkulo Gyihova la banlea anzɛɛ bɛahɔ ɛvoyia zɛhae bie abo? Saa bɛkɔ ɔ bo a, asoo ɔbahile kɛ amgba bɛkyi ɛtane ɔ? (Edwɛndolɛ 1:1, 2; 97:10) Nea kɛzi ɔle kpalɛ kɛ yɛbazukoa edwɛndolɛnli ne subane a. Ɔyɛle asɔne kɛ: “Ye me nye fi ninyɛne mgbane mgbane nwo”!—Edwɛndolɛ 119:37.\n22. Mekɛ boni a Keleseɛnenli bahola ava ye adwenle azi kpɔkɛ kɛ ɔbali ɛvoyia bie anzɛɛ ɔnrɛli bie a?\n22 Saa bɛlɛdi ewiade ɛvoyia bie a, ɔwɔ kɛ Keleseɛnenli nea boɛ na ye nyɛleɛ ammaa awie mɔ annyia adwenle kɛ ɔlɛdi bie. Pɔɔlo hɛlɛle kɛ: “Debie biala mɔɔ bɛyɛ la, saa aleɛ a bɛdi o, saa nzule a bɛno o, bɛyɛ bɛde Nyamenle anyunlu.” (1 Kɔlentema 10:31; nea ɛlɛka “ Si Kpɔkɛ Kpalɛ.”) Noko akee, saa ɛvoyia bie ɛnvi adalɛ ɛzonlenlɛ nu, ɔnle maanyɛlɛ anzɛɛ maanle ɛhulolɛ nwo ɛvoyialilɛ yɛɛ ɔntia Baebolo ngyinlazo a, ɛnee ɔwɔ kɛ Keleseɛnenli ko biala si ɔ ti anwo kpɔkɛ kɛ ɔbali bie anzɛɛ ɔnrɛli bie. Noko, ɔwɔ kɛ ɔsuzu kɛzi awie mɔ bade nganeɛ wɔ nwolɛ la na yeammaa awie andu koti.\nFA WƆ EDWƐKƐ NEE WƆ NYƐLEƐ WULA NYAMENLE ANYUNLUNYIA\n23, 24. Kɛ ɔkɛyɛ na yɛali Gyihova tenlene ngyinlazo ne mɔ anwo daselɛ kɛnlɛma ɛ?\n23 Menli dɔɔnwo bu ɛvoyialilɛ mekɛ bie mɔ kɛ ɔmaa bɛnyia adenle titile bɛ nee bɛ mbusua yɛɛ bɛ gɔnwo mɔ yia nu. Yemɔti, saa bɛnze na bɛka kɛ yɛgyinla Ngɛlɛlera ne azo yɛyɛ ninyɛne mɔɔ ɛngile ɛlɔlɛ anzɛɛ yɛngulo menli a, yɛbahola yɛavi ɛlɔlɛ nu yɛahilehile nu kɛ mbusua nee agɔnwolɛma mɔɔ yia nu wɔ adenle kpalɛ zo la sonle bolɛ maa Gyihova Alasevolɛ. (Mrɛlɛbulɛ 11:25; Nolobɔvo ne 3:12, 13; 2 Kɔlentema 9:7) Yɛ nee yɛ gɔnwo mɔ yia nu wɔ ɛlɔlɛ nu wɔ ɛvolɛ ne anu mekɛ biala, noko kɛmɔ yɛkulo Nyamenle nee ye tenlene ngyinlazo ne mɔ la ati, yɛngulo kɛ yɛfa amaamuo mɔɔ ka ye ɛya la yɛsɛkye anyelielɛ mekɛ ɛhye mɔ.—Nea ɛlɛka “ Nɔhalɛ Ɛzonlenlɛ Maa Yɛ Nye Die Kpole.”\nNƆHALƐ ƐZONLENLƐ MAA YƐ NYE DIE KPOLE\nGyihova le “anyelielɛ Nyamenle,” na ɔkulo kɛ ye azonvolɛ anye die. (1 Temɔte 1:11, NW) Nɔhalɛ edwɛkɛ ɛhye da ali wɔ ngɛlɛlera ɛhye mɔ anu:\n“Mɔɔ ɛlɛdi fɛlɛko la mekɛ kɔsɔɔti le anyelielɛ.”—Mrɛlɛbulɛ 15:15.\n“Meze kɛ debie kpalɛ biala ɛnle ɛkɛ ɛmmaa bɛ tɛla kɛ bɛkɛli fɛlɛko na bɛkɛlie bɛ nye wɔ mekɛ mɔɔ bɛde ngoane nu la. Eza ɔle Nyamenle ahyɛlɛdeɛ mɔɔ yeva yemaa sonla kɛ awie biala kɛli kɛnlo na ɔkɛlie ɔ nye wɔ ye ɛvɛlɛ nwo.”—Nolobɔvo ne 3:12, 13.\n‘Sonla mɔɔ yɛ nyele la adwenle kɔ nyele zo na ɔdi nyele ninyɛne nzi.’—Ayezaya 32:8.\n‘Bɛdabɛ mɔɔ bɛzo adesoa na bɛvɛ la, bɛrɛla me nwo ɛke, na medame Gyisɛse mebamaa bɛ ɛnwomenlelielɛ. Ɔluakɛ me gyɛnvayile ne le felafela, yɛɛ bɔlɛ mɔɔ mebava meazoa bɛ la ɛnyɛ ɛnlomboɛ.’—Mateyu 11:28, 30.\n“Bɛbanwu nɔhalɛ ne, na nɔhalɛ ne bamaa bɛanyia bɛ ti.”—Dwɔn 8:32.\n“Awie biala ɛva mɔɔ yezuzu nwo wɔ ye ahonle nu la ɛmaa. Ɔmmatwenlehwenle ɔ bo aze anzɛɛ ɔyɛ ye kɛ asɛɛ yemia la ati ɔ, ɔluakɛ Nyamenle kulo sonla mɔɔ te ɔ nyunlu kyɛ debie la.”—2 Kɔlentema 9:7.\n‘Sunsum ma ne a le ɛhye mɔ: ɛhulolɛ, anyelielɛ, anzondwolɛ, . . . atiakunlukɛnlɛmayɛlɛ, kpalɛyɛlɛ.’—Galeehyeama 5:22.\n‘Wienyi ma ne a le kpalɛyɛlɛ, pɛlepɛlelilɛ nee nɔhalɛlilɛ biala.’—Ɛfɛsɛsema 5:9.\n24 Alasevolɛ bie mɔ ɛva edwɛkɛ mɔɔ wɔ Duzu A Baebolo Ne Kola Kilehile Yɛ A? buluku ne tile 16 la ɛboa ahonlekpalɛma mɔɔ kpondɛ debie azukoa la. * Noko, kakye kɛ, yɛ bodane a le kɛ yɛboa menli yɛamaa bɛ nye alie nɔhalɛ ɛzonlenlɛ nwo na tɛ kɛ yɛkile kɛ bɛnze mɔɔ bɛlɛka la. Yemɔti, tendɛ ɛbulɛ nu kile bɛ, bɛlɛ ɛ nwo aze, na maa ‘ɛ nloa edwɛkɛ ɛyɛ fɛ na ɔyɛ anyelielɛ.’—Kɔlɔsaema 4:6.\n25, 26. Kɛ ɔkɛyɛ na awovolɛ aboa bɛ mra na Gyihova anwo ɛlɔlɛ nee diedi mɔɔ bɛlɛ la ayɛ kpole ɛ?\n25 Kɛmɔ yɛle Gyihova azonvolɛ la ati, bɛhilehile yɛ debie kpalɛ. Yɛze deɛmɔti yɛdie ninyɛne bie mɔ yɛdi, yɛyɛ ninyɛne bie mɔ, na yɛtwe yɛ nwo yɛfi bie mɔ anwo la. (Hibuluma 5:14) Yemɔti awovolɛ, bɛhilehile bɛ mra bɛmaa bɛva Baebolo ngyinlazo bɛli gyima. Saa bɛyɛ zɔ a, ɔbamaa ngakula ne mɔ diedi nu amia, bɛbahola bɛava Ngɛlɛlera ne bɛaye bɛ diedi nwo kpuyia biala anloa na bɛanwu kɛ Gyihova kulo bɛ.—Ayezaya 48:17, 18; 1 Pita 3:15.\n26 Tɛ ɛvoyialilɛ mɔɔ ɛngyi Ngɛlɛlera ne azo ala a bɛdabɛ mɔɔ bɛsonle Nyamenle wɔ “sunsum nu nee nɔhalɛ nu” la kpo a, eza bɛbɔ mɔdenle bɛdi nɔhalɛ wɔ debie biala anu wɔ bɛ ɛbɛlabɔlɛ nu. (Dwɔn 4:23) Ɛnɛ, menli dɔɔnwo te nganeɛ kɛ nvasoɛ ɛnle nɔhalɛlilɛ zo. Noko kɛmɔ yɛbanwu ye wɔ tile mɔɔ doa zo anu la, Nyamenle ndenle le kpalɛ dahuu.\n^ ɛden. 3 Nea ɛlɛka “ Asoo Ɔwɔ kɛ Medi Ɛvoyia Ne Bie?” Bɛha ɛnwomenlelielɛ kenle nee ɛvoyia bie mɔ anwo edwɛkɛ wɔ Watch Tower Publication Index, mɔɔ Gyihova Alasevolɛ a ɛyɛ la anu.\n^ ɛden. 5 Kɛmɔ Baebolo mgbondabulɛ nee tetedwɛkɛ kile la, ɔbayɛ kɛ bɛwole Gyisɛse wɔ ɛvolɛ 2 K.Y.M. wɔ Dwuuma siane Ɛtanem, mɔɔ nee September/October mɔɔ wɔ ɛnɛ yɛ kalenda zo yia la.—Nea Insight on the Scriptures, Volume 2, mukelɛ 56-57, mɔɔ Gyihova Alasevolɛ a ɛyɛ la anu.\n^ ɛden. 11 Nea ɛlɛka “ Seetan Asɔne Nu Kenle Nwuanzanwuanza.”\n^ ɛden. 11 Ɛnee ɔwɔ Mɛla ngyekyeleɛ ne anu kɛ raalɛ wo a, ɔwɔ kɛ ɔbɔ ɛtane afɔle ɔmaa Nyamenle. (Sɛlɛvolɛma 12:1-8) Mɛla ɛhye hakyele Yizilayɛma kɛ bɛfa ɛtane mɔɔ wɔ bɛ nwo la bɛwo ngakula na ɔboale bɛ ɔmanle bɛnyianle adwenle mɔɔ fɛta la wɔ awolɛ nwo, na bie a ɔmanle bɛkpole awolɛkenle ɛlilɛ mɔɔ vi awozonle ɛzonlenlɛ nu la.—Edwɛndolɛ 51:5.\n^ ɛden. 13 Eza bɛkile kɛ Eostre (anzɛɛ Eastre) le awolɛ nyamenle raalɛ. The Dictionary of Mythology, kile kɛ “ɛnee ɔlɛ asoasoa wɔ siane ne anu mɔɔ ɛnee ɔkulo kolonvia na ɔdwu mekɛ ne bie a bɛyɛ ye nvoninli kɛ ɔlɛ asoasoa tile.”\n^ ɛden. 18 Nea edwɛkɛ nsa mɔɔ fane agyalɛ nee ɛkponledolɛ nwo mɔɔ wɔ October 15, 2006, The Watchtower ne, mukelɛ 18-23, 23-27 nee 28-31 la.\n^ ɛden. 20 Nea February 15, 2007, The Watchtower ne, mukelɛ 30-31.\n^ ɛden. 24 Gyihova Alasevolɛ a ɛyɛ a.\nƆyɛ a, edwɛkɛ bie kola sɔ Gyihova anwo ɛlɔlɛ mɔɔ yɛlɛ la nea na ɔkile kɛzi yɛte Baebolo ngyinlazo bo la. Kɛ neazo la, agyalɛ bokavolɛ bie mɔɔ ɔnle adiema la bahola ado ɛsalɛ avɛlɛ ɔ ye anzɛɛ ɔ hu mɔɔ le Keleseɛnenli la kɛ ɔmaa bɛhɔ ye abusua sua nu bɛhɔli aleɛ wɔ ɛnwomenlelielɛ kenle bie anu. Keleseɛnema bie mɔ adwenle bamaa bɛalie bɛado nu; bie mɔ ɛnrɛlie ɛnrɛdo nu. Saa Keleseɛnenli bie kponle zo kɛ ɔbahɔ a, ɔwɔ kɛ ye nyɛleɛ kile kɛ ɔnli ɛnwomenlelielɛ kenle na ɔlɛkɔ kɛ ɔ nee ɔ nwo amra kabɔ nu ali aleɛ ala.\nNrɛlɛbɛ wɔ nu kɛ Keleseɛnenli balumua adendɛ ɛbulɛ nu ahile ye bokavolɛ ne, na yeahile nu kɛ, ɔkɔ na abusua ne anu amra ɛlɛyɛ ɛnwomenlelielɛ ne anu nyɛleɛ bie a, kɛmɔ ɔle Dasevolɛ la ati ɔnrɛyɛ bie, ɔba ye zɔ ɔbagyegye bɛ. Saa bokavolɛ ne mɔɔ ɛnle adiema la te ɛhye a bie ɔbadu ɛkpɔlalɛ ne yeazie kenle fofolɛ.—1 Pita 3:15.\nNa saa Keleseɛne yelɛ kilehile nu kile ɔ hu na nrenya ne amkponle zo, na ɔka kɛ ɔmaa bɛhɔ ɛ? Yelɛ ne bahola azi kpɔkɛ kɛ nrenya ne a le abusua ne ati a, na ɔle ye ɛzonlelilɛ kɛ ɔkɛmaa abusua ne aleɛ. (Kɔlɔsaema 3:18) Mekɛ ɛhye anu, ɔlɛmaa bɛ aleɛ wɔ ɔ nwo amra sua nu. Keleseɛne yelɛ ne bahola ali daselɛ kɛnlɛma bɔbɔ wɔ kenle zɔhane. Saa bɛdi aleɛ wɔ ɛnwomenlelielɛ kenle ne a evinli biala ɛnle nwolɛ. (1 Kɔlentema 8:8) Keleseɛnenli ne bahola abu ye kɛ ɔle aleɛ ala na ɔnle kɛ ɔfa ɔ nwo ɔwula ɛnwomenlelielɛ kenle ne anwo ahyebizalɛ, edwɛne, nza mɔɔ wɔ tɔmɛlɛ nu mɔɔ bɛmaa ye zo bɛsɛlɛ nyilalɛ, nee mɔɔ bokɛboka nwo la anu.\nDebie bieko mɔɔ ɔwɔ kɛ ɔsuzu nwo la a le adwenle mɔɔ awie mɔ banyia wɔ aleɛlilɛ ɛhye anwo la. Ɔwɔ kɛ Keleseɛne yelɛ ne nwu kɛ saa awie mɔ te kɛ yehɔ ɔ hu anwo amra mɔɔ bɛnle mediema la anwo yehɔli aleɛ wɔ kenle zɔhane a ɔbadenda bɛ gyakɛ anu.—1 Kɔlentema 8:9; 10:23, 24.\nBieko, asoo abusua ne bayɛ ye kyengye kɛ Keleseɛne yelɛ ne ɛva ɔ nwo ɛwula debie mɔɔ nee ye diedi ɛnyia la anu ɔ? Ɛhulolɛ mɔɔ ɔlɛ kɛ ɔnrɛyɛ debie mɔɔ bamaa ɔ nyunlu agua aze la bahola ayɛ sɔnea kpole! Ɛhye ati, ɔbayɛ kpalɛ kɛ ɔbalumua yeazuzu edwɛkɛ ɛhye mɔ amuala, mɔɔ ye adwenle ne mɔɔ bɛva Baebolo ne bɛtete ye boka nwo la anwo kpalɛ.—Gyima ne 24:16.\nAsoo Ɔwɔ kɛ Medie Bolonyia Ahyɛlɛdeɛ Bie?\nKeleseɛnenli bie gyimamenle bahola ahyɛ ye debie wɔ Bolonyia mekɛ nu. Asoo ɔwɔ kɛ Keleseɛnenli ne kpo ahyɛlɛdeɛ ne? Tɛ zɔhane ɔ. Bie a, ɛnee gyimamenle ne ɛndwenle bɔbɔ kɛ Keleseɛnenli ne die ahyɛlɛdeɛ ne a ɛnee ɔlɛdi Bolonyia. Bie a, ɛnee gyimamenle ne ɛlɛfa nvasoɛ mɔɔ bɛnyia wɔ gyima ne anu la bie ahyɛ gyimayɛvoma ne ala. Anzɛɛ bie a ɔlɛfa ahyɛlɛdeɛ ne yeahile kɛ ɔ nye sɔ gyima mɔɔ bɛyɛle ye ɛvolɛ ne anu la na ɔlua zo yeamaa bɛ anwosesebɛ yeamaa bɛahɔ zo bɛayɛ gyima kpalɛ. Bie a, gyimamenle ne ɛlɛkyɛ ye gyimayɛvoma ne kɔsɔɔti—Dwuuma, Ngɛnlamoma, anzɛɛ menli gyɛne—debie, mɔɔ ɔnva nwo kɛ bɛdi Bolonyia anzɛɛ bɛnli la. Yemɔti mekɛ ne nee duma mɔɔ bɛbava bɛavɛlɛ ahyɛlɛdeɛ ne la ɛngile kɛ Gyihova Alasevolɛ ɛngola ɛnlie.\nSaa bɛfa ahyɛlɛdeɛ ne bɔbɔ bɛmaa ɔlua ɛzonlenlɛ nu ɛnwomenlelielɛ kenle bie ati a, yemɔ ɛngile kɛ ahenle mɔɔ ɛlɛdie ahyɛlɛdeɛ ne la ɛlɛdi ɛnwomenlelielɛ kenle zɔhane bie. Dasevolɛ bie busuanli anzɛɛ awie mɔɔ ɔ nee ye yɛ gyima la bahola aha kɛ, “Meze kɛ ɛnli ɛnwomenlelielɛ kenle noko mekulo kɛ ɛdie ahyɛlɛdeɛ ɛhye.” Saa ɔngyegye Keleseɛnenli ne adwenle a, ɔbahola yealie na yeala ye ase mɔɔ ɔnga ɛnwomenlelielɛ kenle ne anwo edwɛkɛ biala a. (Gyima ne 23:1) Wɔ mekɛ kpalɛ nu, Keleseɛnenli ne bahola alua nrɛlɛbɛ adenle zo ahilehile ye diedi ne anu ahile ye wɔ adenle mɔɔ ɔnrɛmaa ɔnrɛva ɛya la azo.\nNoko, saa ɔda ali kɛ ahenle mɔɔ ɛlɛfa ahyɛlɛdeɛ ne amaa la lɛ adwenle kɛ Keleseɛnenli ne diedi nu ɛnyɛ se anzɛɛ nwonane afoa nu ninyɛne ti ɔbakpo ye diedi ɛ? Ɛnee ɔle kpalɛ kɛ ɔnrɛlie ahyɛlɛdeɛ ne. Nɔhalɛ nu, yɛkulo kɛ yɛsonle Gyihova Nyamenle angomekye.—Mateyu 4:8-10.\nFa nwa awie Fa nwa awie Ɛvoyialilɛ Mɔɔ Nyamenle Kyi La


KENGA YE WƆ Afrikaans Albanian Amharic Arabic Armenian (West) Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Ecuador Mumule Aneɛ English Estonian Finnish French Garifuna Georgian German Hiligaynon Hungarian Igbo Iloko Indonesian Italian Japanese Kamba Korean Lithuanian Malagasy Malay Mixe (North Central) Moore Myanmar Norwegian Nzema Ossetian Papiamento (Aruba) Papiamento (Curaçao) Polish Portuguese (Brazil) Portuguese (European) Rarotongan Romanian Russian Samoan Sesotho (Lesotho) Setswana Seychelles Creole Sinhala Slovak Slovenian Spain Mumule Aneɛ Spanish Sranantongo Swahili Swedish Tagalog Talian Tetun Dili Thai Turkish Ukrainian Urdu Vietnamese\n‘Mela wɔ duma ne ali mehile menli mɔɔ ɛvale bɛ ɛvile ɛtane ewiade ye anu ɛmanle me la. . . . Mela wɔ duma ne ali mehile bɛ na mebahɔ zo meayɛ ye zɔhane.’—DWƆN 17:6, 26.\nMɔɔ Ɔkile: Gyisɛse vale Nyamenle duma lile gyima wɔ ye daselɛlilɛ nu manle menli nwunle ye. Kɛmɔ ɛnee Gyisɛse ta yɛ la, saa ɔlɛkenga Ngɛlɛlera ne a, ɔbɔ Nyamenle duma ne. (Luku 4:16-21 *) Ɔhilele ye ɛdoavolɛ ne mɔ kɛ bɛyɛ nzɛlɛlɛ kɛ: “Egya, Wɔ duma ne anwo ɛde.”—Luku 11:2.\nAlumua Keleseɛnema Yɛle Nwolɛ Neazo: Ɛzoanvolɛ Pita hanle hilele mgbanyima mɔɔ ɛnee wɔ Gyɛlusalɛm la kɛ Nyamenle yele “menli wɔ bɛ avinli ɔrayɛle ye ɛdeɛ bɔkɔɔ” anzɛɛ ɔmanle ye duma ne. (Gyima ne 15:14) Ɛzoanvolɛ ne mɔ nee awie mɔ bɔle nolo kɛ “awie biala mɔɔ kɛbɔ [Gyihova] duma la bɛkɛlie ye ngoane.” (Gyima ne 2:21; Wulomuma 10:13) Eza bɛvale Nyamenle duma bɛlile gyima wɔ mbuluku mɔɔ bɛhɛlɛle la anu. The Tosefta, Dwuuma mɛla ne mɔɔ bɛha bɛbɔ nu mɔɔ bɛhɛlɛle bɛwiele wɔ kɛyɛ ɛvolɛ 300 Y.M. la, ka ye wɔ Keleseɛnema mbuluku mɔɔ dwazotiama yelale ye la anwo kɛ: “Bɛyelale Edwɛkpakavoma ne mbuluku nee minim ne [mɔɔ ɛnee bɛsuzu kɛ ɔle Dwuuma mɔɔ bɛle Keleseɛnema] mbuluku la. Bɛmanle bɛyelale bɛ wɔ ɛleka mɔɔ ɛnee bɛwɔ la, . . . nee mbuluku mɔɔ ɛnee Nyamenle Duma ne wɔ nu la.”\nNwane Mɔ A Di Bɛ Neazo Ne Anzi Ɛnɛ A? Revised Standard Version mɔɔ National Council of the Churches of Christ in the United States manle bɛhɛlɛle la ka ye wɔ mukenye ne anu kɛ: “Bɛgyakyile kɛ bɛkɛva Nyamenle duma kpalɛ ne, mɔɔ maa bɛnwu kɛ ngakyile wɔ ye nee awozonle ne mɔ avinli la bɛkɛli gyima wɔ Dwuuma ɛzonlenlɛ nu kolaa na Keleseɛnema mekɛ ne ara, na ɔnle kpalɛ fee kɛ bɛkɛva bɛkɛli gyima wɔ Keleseɛne Asɔne ne anu.” Ɛhye ati bɛvale amodinli “AWULAE” bɛziele Nyamenle duma ne agyakɛ anu. Kenlensa ye ala, Vatican hanle hilele ye sɛlɛvolɛ mgbanyima ne mɔ kɛ: “Bɛmmabɔ tetragrammaton YHWH * ne mɔɔ le Nyamenle duma ne la yɛɛ bɛmmafa bɛdi gyima wɔ bɛ edwɛne nee bɛ asɔne ɛyɛlɛ nu.”\nNwane mɔ a maa menli nwu Nyamenle duma ne na bɛfa bɛdi gyima ɛnɛ a? Mekɛ mɔɔ Sergey mɔɔ ɛnee wɔ Kyrgyzstan le kakula la, ɔnleanle sini bie mɔɔ ɛnee kile kɛ Nyamenle duma a le Gyihova la. Yeande Nyamenle duma ne bieko toonwo ɛvolɛ kɛyɛ bulu. Nzinlii mɔɔ Sergey hɔle United States la, Gyihova Alasevolɛ nwiɔ hɔkpɔlale ye wɔ ye sua nu na bɛhilele ye Nyamenle duma ne wɔ Baebolo ne anu. Sergey anye liele kɛ yenwu menli mɔɔ fa duma Gyihova ne di gyima la. Mɔɔ yɛ anyelielɛ la, Webster’s Third New International Dictionary ne kile duma “Gyihova Nyamenle” ne abo kɛ, “nyamenle bedevinli ne mɔɔ Gyihova Alasevolɛ sonle ye la.”\n^ ɛden. 3 Wɔ Luku 4:18 Gyisɛse vale edwɛkɛ mɔɔ wɔ Ayezaya 61:1 mɔɔ Nyamenle duma Gyihova ne wɔ ɛkɛ wɔ Hibulu aneɛ nu la hanle.\n^ ɛden. 5 Wɔ Nzema nu, bɛbɔ Nyamenle duma ne “Gyihova.”\nFa nwa awie Fa nwa awie ‘Mela Wɔ Duma Ne Ali’


Gilɛɛnyiile 22 ACD - Nfono mɔ, Wurubuaarɛ dɔ ɔsɔɔ mɔ gi - Bible Search\nWurubuaarɛ Asɛ Gɛkyena\n1Nfono mɔ, Wurubuaarɛ dɔ ɔsɔɔ mɔ gi nyiile me ɔbon ɔbono mɔ-nkyu gi kpɛ gi kya kyon gi kya sa Wurubuaarɛ asɛ gɛkyena gɛkpaa mɔ. Ɔbon mɔ nkyu gi dɛ faa kelan-kelan ne gi kya ŋɛlegi. Ɔbon mɔ gi lii Wurubuaarɛ mɔ‑rɛ Yesu, Wurubuaarɛ sandɛ mɔ gɛgyapaa mɔ asɛ ɔ kya kyon 2naa de Wurubuaarɛ ɔsowolɛ mɔ gidan mɔ nsansana. Oyii ginsi kolon ɔbono ɔ kya sa Wurubuaarɛ asɛ gɛkyena gɛkpaa mɔ yelɛ ɔ yelɛ ɔbon mɔ agengen so gɛnen‑n kyu kpaa lii. Oyii mɔ kya sɔrɔ abi gikpadɔ gudu ginyɔ gɛsi dɔ, bosɛ kamaasɛ mɔ‑rɛ mɔ-lɛɛ abi sɔrɔsɛ oyuduu. Mɔ-afɛdaa a kya kyɛ nsinkpan kpɛi-kpɛi so asa alɔtɔ. 3Iŋ baa nyɛ Wurubuaarɛ ɔꞌ tɔgɛ nnɔ wɔra mɔ-ilaa iko‑rɛ iko. Wurubuaarɛ mɔ‑rɛ Yesu, Wurubuaarɛ Sandɛ mɔ, gɛgyapaa mɔ gɛ laa nyɛ ɔsowolɛ mɔ so nno. Wurubuaarɛ asonbo mɛ laa son mɔ, 4ne mɛ laa wu Wurubuaarɛ de ansi, ne mɔ-ginyen gi laa gyan mɔmɔ-asegbelɛ so. 5Iŋ baa wɔra gɛnyɛ. Ɔsowolɛ mɔ so i maŋ baa tiri ifatela abɛɛ owi. I lii fɛɛ Wura Wurubuaarɛ so mɔ, i laa wu abono mɛ bo ɔsowolɛ mɔ so mɔ fɛɛ owi, ne Wurubuaarɛ laa yɛgɛ mɛ laa wɔra fɛɛ awura gɛkpaa-gɛkpaa.\nƆwolɛ Baarɛ Dɔ Agyɛbi Mɔ Ilaa\n6Wurubuaarɛ dɔ ɔsɔɔ mɔ gi tɔgɛ sa me yɛɛ, “Gɛnen agyɛbi abono fo nu mɔ pɛwu a gyɛ agyɛbi paawɔrasɛ ne a gyɛ gɛsintin. Wura Wurubuaarɛ ɔbono ɔ wolaa kyu mɔ-Oduduu mɔ kyu sa mɔ-ikalan atɔgɛbo mɔ, gɛnen Wurubuaarɛ kolon ɔbono kee ne n sun mɔ-ɔsɔɔ ne ɔ baa nyiile mɔ-asonbo ilaa ibonoana i maŋ kɛɛla ne i laa ba mɔ.” 7Yesu gi tɔgɛ yɛɛ, “Nan kpɛ ba ne. Omudɛnsɛbo ne n gyɛ nyamesɛ ɔbono ɔ laa gyi Wurubuaarɛ ikalan agyɛbi mɔ so fɛɛ gɛnɔɔbono mɛ tɔgɛ ɔwolɛ baarɛ dɔ mɔ.”\n8Me, Gyɔn mɔ ne n gyɛ ɔbono nɛ nu ne nɛ wu gɛnen ilaa idɛ fɛɛ oderi mɔ. Nɛ nu ne nɛ wu imɔ gɛnen mɔ, nɛ kpelegɛ ŋmii Wurubuaarɛ dɔ ɔsɔɔ ɔbono ɔ lɛɛ imɔ nyiile me mɔ ayaa dɔ, n dɛ buubuu belɛ n kya sa mɔ. 9O wu gɛnen mɔ, ɔ gya me yɛɛ, “Gɛŋ baa wɔra gɛnen. Me‑rɛ fo, de fo-nanboana Wurubuaarɛ ikalan atɔgɛbo mɔ, de mɔmɔ abono mɛ laa wɔra ilaa ibono ɔwolɛ baarɛ dɔ i kya tɔgɛ mɔ, aye pɛwu a gyɛ daa Wurubuaarɛ asonbo. Son daa mɔ.” 10O kii tɔgɛ sa me yɛɛ, “Gɛŋ sa foꞌ kyu Wurubuaarɛ ikalan ibono ɔ tɔgɛ ɔwolɛ baarɛ dɔ mɔ kyu wɔra asiiri dɔ ilaa. I lii fɛɛ imɔ-owi mɔ gi fuude. 11Fo ɔbono fo yɛɛ ilaa nyɛnyɛn ne fo laa wɔra mɔ, kpɛ keda de‑e. Fo ɔbono fo bo ineesi mɔ, kpɛ nu de fo-ineesi de‑e. Fo ɔbono mɔ fo-gisen dɔ i boran sa Wurubuaarɛ mɔ, kpɛ keda gɛnen, ne fo ɔbono fo lɔrɔ fo-nyoro yela sa Wurubuaarɛ mɔ, kpɛ keda gɛnen.”\nYesu Kya Ba! Aꞌ Baala\n12Yesu kya tɔgɛ aye yɛɛ, “Nan kpɛ ba ne. N dɛ ɔkamaasɛ mɔ‑rɛ mɔ ntɛɛla fɛɛ gɛnɔɔbono ɔ wɔra gɛsinkpan so mɔ n kya bara mɔ. 13Me ne n gyɛ ɔbono n gyangbara ne me ne n tiikara. Me ne n gyɛ giyiigɛsɛ de laalaalogɛ. 14Asa abono mɛ kya lɔrɔ mɔmɔ-asen dɔ fɛɛ gɛnɔɔbono mɛ kya foro ngbɛ mɔ, Wurubuaarɛ ayuule a gyɛ mɔmɔ-lɛɛ. Mɔmɔ ne nan nyɛ ɔkpa gyi oyii ɔbono ɔ kya sa Wurubuaarɛ asɛ gɛkyena gɛkpaa mɔ abi. Mɔmɔ ne nan nyɛ loo de Wurubuaarɛ ɔsowolɛ mɔ gɛkpen mɔ nbunono. 15I laa san asa abono mɛ kya wɔra ilaa kankaran mɔ, de afɛ awura, de abono mɛ kya laarɛ agyibara mɔ, de asa amɔɔbo, de ikperɛ asonbo, de abono abon ilaa i da ɔmɔ ɔbolɛ ne mɛ kya kɛɛ abon mɔ pɛwu. Mɛ maŋ nyɛ loo Wurubuaarɛ ɔsowolɛ mɔ so.\n16“Me, Yesu ne n kyu ɔkalan baarɛ sun me-ɔsɔɔ, ne ɔ ba ɔ kya buu ɔ kya sa fɛye abono fɛ bo me-ɔson mɔ akpen dɔ mɔ. Oloobu Deefidi ɔnaanabi ne nꞌ gyɛ. Nɛ lii daa Wura Deefidi ɔpaa dɔ. Me ne n gyɛ Gibaadiikɛ Gigyɛkpebi gibono gi kya ŋɛlegi ne gi kya wu mɔ.”\n17Wurubuaarɛ Oduduu mɔ\nde aye abono a kya ka gyan Yesu so ne a dɛ fɛɛ mɔ-ɔkyiifɔ mɔ,\na kya terɛ Yesu yɛɛ, “Ba!”\nƆkamaasɛ ɔbono o nu gɛnen ilaa idɛ mɔ kee\nɔꞌ terɛ mɔ yɛɛ, “Ba!”\nWurubuaarɛ kya tɔgɛ yɛɛ,\n“Ɔbono bolefɔ dɛ mɔ mɔ, ɔꞌ ba.\nƆbono i bo mɔ ɔbolɛ mɔ, ɔꞌ ba de nꞌ sa mɔ\nnkyu nbono gi kpɛ gi kya kyon\ngi kya sa Wurubuaarɛ asɛ gɛkyena gɛkpaa mɔ.\nMaŋ sɔɔ mɔ sɛi.”\n18Me, Gyɔn, ne n kya laarɛ nꞌ ka fo ɔkamaasɛ ɔbono fo laa nu Wurubuaarɛ ikalan ibono i bo Wurubuaarɛ agyɛbi ɔwolɛ baarɛ dɔ mɔ. Fo ɔbono foŋ nyi ne fo kyu agyɛbi ako bɔla ikalan mɔ agyɛbi adɛ so mɔ, Wurubuaarɛ laa kyu awɔrɔfɔɔ abono ilaa ɔ tɔgɛ ɔwolɛ baarɛ dɔ mɔ sa fo. 19Ne fo ɔbono, mɔ, foŋ nyi ne fo kɔɔgɛ agyɛbi ako lii Wurubuaarɛ ikalan ibono i bo ɔwolɛ baarɛ dɔ mɔ, Wurubuaarɛ maŋ baa sa fo ilaa ibono nkana fo laa nyɛ lii mɔ asɛ ne ɔ kya tɔgɛ imɔ so ilaa ɔwolɛ baarɛ dɔ mɔ. Fo laa pan oyii abi abono a kya sa Wurubuaarɛ asɛ gɛkyena gɛkpaa mɔ, ne fo laa pan Wurubuaarɛ ɔsowolɛ mɔ so gɛkyena mɔ kee.\n20Wura Yesu ɔbono ɔ lɛɛ ɔwolɛ baarɛ dɔ ilaa nyiile me mɔ ne n kya tɔgɛ yɛɛ, “Nan kii ba gɛsintin. I maŋ kɛɛla.” Mi‑i me mɔ, nɛ kyule mɔ yɛɛ, “Iꞌ ba gɛnen! Wura Yesu, ba.”\n21Aye Wura Yesu ɔꞌ sa mɔ-asonbo pɛwu so gɛwɔnsa dɛnsɛ. Iꞌ ba gɛnen.


Kɔmaa Felepaema 2:1-30\n2 Yemɔti, saa Kelaese anu anwosesebɛmaanlɛ bie wɔ ɛkɛ a, saa ɛlɔlɛ nu arɛlekyekyelɛ bie wɔ ɛkɛ a, saa sunsum nu agɔnwolɛvalɛ* bie wɔ ɛkɛ a, saa ɛlɔlɛ nee ahunluyelɛyelalɛ bie wɔ ɛkɛ a, 2 bɛnyia adwenle ko na bɛnyia ɛlɔlɛ ko, bɛyɛ ko wɔ debie biala anu, bɛnyia nzuzulɛ ko na bɛmaa me fɛlɛkolilɛ ne ɛli munli.+ 3 Bɛmmafa manzonlehwenlɛ+ anzɛɛ anwomemaazo bɛyɛ debie biala,+ emomu bɛbɛlɛ bɛ nwo aze* na bɛbu bɛ gɔnwo mɔ bɛdɛla bɛ nwo,+ 4 bɛmmadwenle bɛ ngomekye bɛ boɛyɛlɛ nwo,+ emomu bɛdwenle awie mɔ noko ɛdeɛ nwo.+ 5 Bɛnyia adwenle ɛhye mɔɔ ɛnee Kelaese Gyisɛse noko lɛ la bie,+ 6 yemɔ bɔbɔ mɔɔ ɛnee ɔle kɛ Nyamenle la,+ yeandwenle nwo yeampele kɛ ɔ nee Nyamenle kɛzɛ.+ 7 Kyɛkyɛ, emomu ɔgyakyile debie biala mɔɔ ɔlɛ la, ɔyɛle ɔ nwo akɛlɛ+ na ɔrale kɛ sonla.+ 8 Mɔɔ tɛla ɛhye la, mekɛ mɔɔ ɔrale kɛ sonla la, ɔbɛlɛle ɔ nwo aze na ɔyɛle tieyɛ ɔhɔle ewule nu,+ ɛhɛe, ɔwule amaneɛnwunlɛ baka* zo.+ 9 Ɛhye ati, Nyamenle kpogyale ye zo na ɔmaanle ye dibilɛ kpole kpalɛ+ na ɔlole ye ɔmaanle ye duma mɔɔ tɛla duma biala la,+ 10 yemɔti ɔwɔ kɛ awie biala koto wɔ Gyisɛse duma nu—bɛdabɛ mɔɔ bɛwɔ anwuma nee azɛlɛ ye azo nee azɛlɛ bo la amuala+— 11 na ɔwɔ kɛ awie biala ka ye baguase kɛ Gyisɛse Kelaese le Awulae+ ɔfa ɔwula Nyamenle Selɛ ne anyunlunyia. 12 Zɔhane ati, me kulovolɛma, kɛ mɔɔ dahuu bɛyɛ tieyɛ la, tɛ mekɛ mɔɔ mewɔ bɛ nwo lɔ la angome emomu kɛkala bɔbɔ mɔɔ menle bɛ nwo lɔ la, bɛhɔ zo bɛva ɛzulolɛ nee anwowosolɛ bɛyɛ bɛ ngoanelielɛ nwo gyima. 13 Na kɛmɔ ɔsɔ Nyamenle anye la ati, ɔlɛyɛ gyima wɔ bɛ nu amaa bɛanyia ɛhulolɛ ne yɛɛ anwosesebɛ ne na bɛahola bɛayɛ. 14 Bɛmmatendɛ bɛ nzo abo+ yɛɛ bɛmmasu kpolera wɔ debie biala ɛyɛlɛ nu,+ 15 amaa bɛayɛ menli mɔɔ edwɛkɛ ɛnle bɛ nwo na bɛnze nwolɛ bie, kɛ Nyamenle amra+ mɔɔ ɛtane ɛnle bɛ nwo wɔ awolɛndoazo ɛhye mɔɔ yɛ ɛtane na ɔnyɛ mɔɔ le kpalɛ la anu,+ na bɛlɛta wɔ bɛ avinli kɛ ahɛnlaneɛ wɔ ewiade la,+ 16 na bɛzɔ ngoane edwɛkɛ ne anu boɛ.+ Amaa meanyia debie meagyinla zo meali fɛlɛko wɔ Kelaese kenle ne, na meanwu kɛ meanzu ɛnriandilɛ ne mgbane anzɛɛ meanyɛ gyima ɛsesebɛ mgbane. 17 Noko, saa bɛwola me bɛgua kɛ nza mɔɔ bɛva bɛbɔ afɔle+ bɛmaa ɛzonlenlɛ nwuanzanwuanza* mɔɔ bɛ diedi ɛmaa bɛra nu la bɔbɔ a, me nye die yɛɛ me nee bɛ yɛ muala yɛdi fɛlɛko. 18 Zɔhane ala a ɔwɔ kɛ bɛdabɛ noko bɛ nye die na bɛ nee me di fɛlɛko a. 19 Kɛkala, me nye la kɛ saa ɔyɛ Awulae Gyisɛse ɛhulolɛ a ɔnrɛhyɛ biala na meazoa Timote+ wɔ bɛ nwo lɔ, amaa saa mete bɛ nganeɛ a yeamaa me anwosesebɛ. 20 Ɔluakɛ menlɛ awie biala mɔɔ ye subane le kɛ ɔdaye mɔɔ dwenle bɛ nwo kpalɛ a. 21 Ɔluakɛ bɛdabɛ mɔɔ bɛha la amuala ɛlɛkpondɛ mɔɔ hyia bɛ la, na tɛ mɔɔ hyia Gyisɛse Kelaese la ɔ. 22 Noko bɛze kɛzi ɔlale ɔ nwo ali kɛ ɔfɛta, na ɔ nee me zonlenle kɛ kakula+ nee ye papa ɔmaanle edwɛkpa ne dɛlɛle la. 23 Ɛhye ati, ɔdaye a me nye la kɛ saa menwu kɛzi ninyɛne bahɔ zo amaa me ala a mebazoa ye a. 24 Nɔhalɛ nu, melɛ anwodozo wɔ Awulae anu kɛ ɔnrɛhyɛ medame mumua ne mebara lɔ.+ 25 Noko kɛkala, menwu kɛ ɔhyia kɛ mesoa Ɛpafulodaetɛse, me diema nee me gɔnwo mɔɔ me nee ye yɛ gyima nee me gɔnwo sogyanli, mɔɔ bɛdule ye kɛ ɔrazonle me la wɔ bɛ nwo lɔ,+ 26 ɔluakɛ ɔ nwo ɛlɛdɔ bɛ muala na ɔlɛdi nyane kɛ bɛdele kɛ ɔ nwo dole ye la. 27 Amgba ɔ nwo dole ye mɔɔ anrɛɛ ɔwu a; noko Nyamenle nwunle ye anwunvɔne, nɔhalɛ nu, tɛ ɔ ngome, emomu medame noko, anrɛɛ me nyanelilɛ ne kɛbo zolɛ. 28 Zɔhane ati, melɛsoa ye meamaa yeara bɛ nwo lɔ ndɛndɛ, amaa saa bɛnwu ye a bɛali fɛlɛko bieko na medame noko me adwenleadwenle ne azo ade. 29 Yemɔti bɛva fɛlɛkolilɛ bɛlie ye kɛ mɔɔ bɛdie Awulae ɛdoavolɛma ne amuala la, na bɛbu menli mɔɔ le zɛhae la kɛ bɛsonle bolɛ kpalɛ,+ 30 ɔluakɛ Kelaese gyima* ne ati ɔhale ekyii na yeawu, ɔvale ye ngoane* ɔdole esiane nu amaa yeagyinla bɛ gyakɛ anu yeazonle me kɛmɔ bɛnle ɛke la ati.+


Gyinla Nyanelilɛ Nloa | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish Fon French Georgian German Giliki Gun Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Igbo Iloko Indonesian Italian Japanese Kazakh Kazakh (Arabic) Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Moore Myanmar Norwegian Nzema Otetela Pangasinan Papiamento (Aruba) Papiamento (Curaçao) Polish Portuguese (Brazil) Portuguese (European) Punjabi Romanian Russian Samoan Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Tetun Dili Thai Tiv Tsonga Turkish Turkmen Ukrainian Vietnamese Waray-Waray Xhosa Yoruba Zulu\nAwie biala bahola ali nyane. Baebolo ne ka kɛ, “Tɛ menli mɔɔ anwo yɛ ndɛ la a dahuu di konim wɔ ɛnriandilɛ nu a, yɛɛ tɛ anwosesebɛma angome a dahuu di konim wɔ konle nu a. Tɛ mekɛ ne amuala a bɛdi ye moavolɛ a.” (Nolobɔvo ne 9:11) Mgbavolɛ nee mbɛlɛra bie mɔ noko lile nyane. Kɛzi bɛgyinlanle ɔ nloa ɛ? Suzu neazo nwiɔ bie anwo.\nMenyianle ɛvolɛ 14 la yɛɛ me awovolɛ bɔle ewole a.\nMenganle kɛ menlie menli kɛ me awovolɛ babɔ ewole, bie a me papa kɔ ekyii na yeara. Me papa kulo me mame—duzu ati a ɔbagyakyi ye a? Duzu ati a ɔbagyakyi me ɛkɛ a?\nƐnee ɔyɛ se ɔmaa me kɛ mebaha mɔɔ ɔlɛkɔ zo la anwo edwɛkɛ meahile awie. Ɛnee mengulo kɛ medwenle nwo. Ɔyɛ a ɛnee mefa ɛya mɔɔ mennwu ye a. Adwenleadwenle dɔle me nwo yɛɛ ɛnee mengola da.\nMenyianle ɛvolɛ 19 la, kansa hunle me mame. Ɛnee ɔle me gɔnwo kpalɛ.\nMe awovolɛ ewolebɔlɛ ne zinle me nwo, noko me mame ewule ne mɔɔ, ɔgyegyele me kpole kpalɛ. Nyanelilɛ ne ɛtɛfile ɛkɛ. Nafelɛ bɔbɔ mɔɔ mengola bie da fee yɛɛ adwenleadwenle ne tɛbɔ ɛkɛ.\nMekɛ ko ne ala ninyɛne dɔɔnwo boale me. Kɛ neazo la, Mrɛlɛbulɛ 18:1 bɔ yɛ kɔkɔ kɛ, ɔnle kɛ yɛtwe yɛ nwo yɛfi menli nwo, ɔti mebɔ mɔdenle kɛ mebava folɛdulɛ zɔhane meayɛ gyima.\nBieko, kɛ Gyihova Dasevolɛ la, mebɔ mɔdenle kɛ mebagenga yɛ mbuluku ne mɔ mɔɔ maa anwosesebɛ la. Nuhua ko mɔɔ boale me wɔ mekɛ mɔɔ me awovolɛ bɔle ewole la a le Questions Young People Ask—Answers That Work. Mekakye kɛ mengengale tile ko bie mɔɔ se “Can I Be Happy in a Single-Parent Family?” mɔɔ wɔ Volume 2 ne anu la.\nNgɛlɛlera ko mɔɔ maanle mengyinlanle me adwenleadwenle nloa la a le Mateyu 6:25-34. Gyisɛse bizale wɔ ngyɛnu 27 ne kɛ: “Bɛ nuhua boni a dwenledwenle a ɔbahola yeava mekɛ ekyi yeaboka ye ngoane mekɛ nwo a?”\nYɛ muala yɛbayia ngyegyelɛ noko mezukoa debie mevi neazo mɔɔ me mame yɛle la anu kɛ kɛzi yɛbagyinla sɔnea ɛhye mɔ anloa la anwo hyia kpalɛ. Ɔyiale ngyegyelɛ dɔɔnwo—ewolebɔlɛ nee anwondolɛ mɔɔ anu yɛ se la—noko ɔnyianle adwenle kpalɛ yɛɛ Nyamenle anu diedi mɔɔ ɔlɛ la anga aze too ɔwule. Me rɛle ɛnrɛvi Gyihova anwo ninyɛne mɔɔ ɔhilehilele me la ɛlɛ.\nDwenle ɛhye anwo: Kɛzi Baebolo ne nee yɛ mbuluku ne mɔ mɔɔ ɛbagenga la baboa wɔ yeamaa wɔagyinla nyanelilɛ nloa ɛ?—Edwɛndolɛ 94:19.\nMenyianle ɛvolɛ 17 la, me papa wule me nye zo. Ye ewule ne yɛle me nyane dɛlale debie biala. Me rɛle bɔle kpole kpalɛ.\nƐnee mesuzu kɛ ɔtɛwule, ɛnee menlie menli kɛ ɔdaye a bɛva ɛdanlɛ ne bɛheda ɔ ti zo la. Menganle kɛ, ‘Aleɛ kye a ɔbadwazo.’ Ɛnee mennwu mɔɔ meyɛ a.\nYɛle Gyihova Alasevolɛ yɛɛ yɛ asafo ne anu amra boale yɛ kpalɛ wɔ mekɛ mɔɔ me papa wule la. Bɛmaanle yɛ aleɛ, bɛ nee yɛ dɛnlanle na bɛ nee yɛ yɛle ko mekɛ tendenle. Moalɛ mɔɔ bɛvale bɛmaanle yɛ la maanle menwunle kɛ Gyihova Alasevolɛ le nɔhalɛ Kilisienema.—Dwɔn 13:35.\nNgɛlɛlera mɔɔ ɛboa me kpalɛ la a le 2 Kɔlentema 4:17, 18. Ɔka kɛ: “Amaneɛnwunlɛ ne le mekɛ ezinra nu debie yɛɛ ɔnyɛ ɛlomboɛ bɔbɔ ɛdeɛ, noko ɔfa anyunlunyia mɔɔ le kpole kpalɛ na ɔwɔ ɛkɛ ne dahuu la ɔbɛlɛ yɛ; na yɛnva yɛ nye yɛndo ninyɛne mɔɔ bɛnwu bɛ la azo, emomu ninyɛne mɔɔ bɛnnwu bɛ la azo. Ɔluakɛ ninyɛne mɔɔ bɛnwu bɛ la le mekɛ ezinra nu ɛdeɛ, na ninyɛne mɔɔ bɛnnwu bɛ la wɔ ɛkɛ ne dahuu.”\nNgyɛnu mɔɔ li awieleɛ la ka me ahonle kpalɛ. Ɛnee me papa amaneɛnwunlɛ ne le mekɛ ezinra nu debie, noko kenle bie ɛwɔkɛ mɔɔ Nyamenle ɛbɔ la wɔ ɛkɛ dahuu. Me papa ewule ne maanle mendwenlenle mɔɔ melɛyɛ ye wɔ ɛbɛlabɔlɛ nu la anwo na menyɛle nzenzaleɛ wɔ ninyɛne mɔɔ mekulo kɛ meyɛ la anu.\nDwenle ɛhye anwo: Kɛzi ngyegyelɛ bahola aboa wɔ yeamaa wɔanlea ninyɛne mɔɔ wɔva wɔzie ɛ nye zo la anu ɛ?—1 Dwɔn 2:17.\nAsoo ɔwɔ kɛ ɛdi ye ɛ kunlu anzɛɛ ɛda ye ali?\nFa nwa awie Fa nwa awie Kɛ Ɔkɛyɛ Na Meagyinla Nyanelilɛ Nloa Ɛ?\nijwyp edwɛkɛ 45


Anyelazo Boni A Wɔ Ɛkɛ Maa Mowuamra A? | Edwɛkpa\n1. Mowuamra anwo edwɛkpa boni a wɔ ɛkɛ a?\nMekɛ mɔɔ Gyisɛse dwule Bɛtani mɔɔ bikye Gyɛlusalɛm la, ɛnee ɔ gɔnwo Lazalɛse ɛwu yeli kenle nna. Gyisɛse nee Lazalɛse amediema mraalɛ Maata nee Mɛle hɔle nla ne azo. Yeangyɛ, menli dɔɔnwo rayiale ɛkɛ. Nea kɛzi Maata nee Mɛle anye liele wɔ mekɛ mɔɔ Gyisɛse dwazole Lazalɛse la!—Kenga Dwɔn 11:21-24, 38-44.\nƐnee Maata ze mowuamra anwo edwɛkpa ne dɛba. Ɛnee ɔze kɛ Gyihova badwazo mowuamra yeamaa bɛadɛnla azɛlɛ ye azo bieko.—Kenga Dwobu 14:14, 15.\n2. Tɛnlabelɛ boni a mowuamra wɔ nu a?\nNyamenle zele Adam kɛ: “Ɛle ndɛtɛlɛ na ɛbazia wɔahɔ ndɛtɛlɛ nu.”—GYƐNƐSESE 3:19.\nBɛvale ndɛtɛlɛ a bɛbɔle sonla a. (Gyɛnɛsese 2:7; 3:19) Sunsum biala ɛnde yɛ sonlabaka ne anu. Yemɔti debie biala ɛnle yɛ nu mɔɔ saa yɛwu a ɔkɔ zo ɔtɛnla aze a. Saa yɛwu a, yɛ adwenle noko wu na yɛ nzuzulɛ minli. Ɛhye ati, Lazalɛse anga debie mɔɔ zile wɔ ye ewule nu la ɔluakɛ mowuamra ɛnze ɛhwee.—Kenga Edwɛne 146:4; Nolobɔvo 9:5, 6, 10.\nAsoo Nyamenle kile menli mɔɔ kɛwu la nyane wɔ senle nu? Kɛmɔ Baebolo ne kile kɛ mowuamra ɛnze ɛhwee la ati, abɔnsam senle ne le adalɛ ngilehilelɛ mɔɔ maa menli bɔ Nyamenle somolɛ a. Ɔkyi adwenle mɔɔ menli lɛ kɛ bɛfa senle bɛkile menli nyane la.—Kenga Gyɛlɛmaya 7:31.\nNea Tɛnlabelɛ Boni A Mowuamra Wɔ Nu A? vidio ne.\n3. Asoo mowuamra kola nee yɛ tendɛ?\nMowuamra ɛndendɛ yɛɛ bɛnde edwɛkɛ. (Edwɛne 115:17) Noko anwumabɔvolɛma bie mɔ ati yɛ se na bɛkola bɛyɛ bɛ nwo kɛ menli mɔɔ ɛwu la na bɛtendɛ bɛkile menli. (2 Pita 2:4) Gyihova kyi mɔdenle mɔɔ awie bɔ kɛ ɔ nee mowuamra kɛdendɛ la.—Kenga Ditilɔnomi 18:10, 11.\nMenli mgbe dɔɔnwo mɔɔ ɛwu la badwazo ara azɛlɛ ye azo. Bɛbadwazo menli bɔbɔ mɔɔ ɛnee bɛnze Nyamenle na ɔlua zo bɛyɛle ninyɛndane la anu bie mɔ.—Kenga Luku 23:43; Gyima ne 24:15.\nMenli mɔɔ bɛbadwazo bɛ la bɛanyia adenle azukoa Nyamenle anwo debie na bɛahile kɛ bɛlɛ diedi wɔ Gyisɛse anu ɔlua tieyɛ mɔɔ bɛbayɛ la azo. (Yekile 20:11-13) Menli mɔɔ bɛdwazo bɛ a bɛbabɔ ɛbɛla kpalɛ la bɛanyia dahuu ngoane wɔ azɛlɛ ye azo.—Kenga Dwɔn 5:28, 29.\nNyamenle zoanle ɔ Ra ne maanle ɔrawule ɔmaanle yɛ na ɔlua zo ɔmaanle mowuamra nyianle anyelazo. Ɔti, ewudwazo ne maa yɛnwu Gyihova ɛlɔlɛ nee ye ɛlolɛ kpole ne. Saa bɛdwazo mowuamra a, nwane titili a ɛkulo kɛ ɛnwu ye a?—Kenga Dwɔn 3:16; Wulomuma 6:23.\nFa nwa awie Fa nwa awie Anyelazo Boni A Wɔ Ɛkɛ Maa Mowuamra A?\nfg ɛzukoalɛdeɛ 6 m. 12-13


Gyihova Alasevolɛ Ɛye Nzema Baebolo\nƐzinzalɛ Arane | No. 3 2017\nKENGA YE WƆ Albanian America Mumule Aneɛ Argentina Mumule Aneɛ Aymara Bicol Brazil Mumule Aneɛ Catalan Colombia Mumule Aneɛ Estonian Guarani Gujarati Haitian Creole Hungarian Isoko Japan Mumule Aneɛ Kikongo Kikuyu Korea Mumule Aneɛ Lithuanian Mongolian Nzema Oromo Persian Quechua (Ancash) Quechua (Ayacucho) Quechua (Bolivia) Quechua (Cuzco) Russia Mumule Aneɛ Russian Sepedi South Africa Mumule Aneɛ Sranantongo Tahitian Tatar Tzotzil Umbundu Urdu Vietnamese Wallisian\nBaebolo Wɔ Aneɛ Mɔɔ Bɛka La Anu\nNWOMANLI Alan S. Duthie hɛlɛle wɔ ye buluku Bible Translations and How to Choose Between Them ne anu kɛ: “Saa ɛdie ɛto nu kɛ Baebolo ne le Nyamenle edwɛkɛ mɔɔ yeva yemaa alesama a, ɛnee ɔkile kɛ Nyamenle nee yɛ ɛlɛtendɛ. . . . Saa wɔ ɛzonlenlɛ ka wɔ ɛbɛlabɔlɛ muala a, ɛnee ɔkile kɛ aneɛ mɔɔ bɛvale bɛhɛlɛle Baebolo ne la anu la ɛkɛ.”\nMenli mɔɔ lɛ Nyamenle Edwɛkɛ ne anwo anyelielɛ la die to nu bɔkɔɔ. Bɛdie bɛdi bɔkɔɔ kɛ “Ngɛlɛlera ne amuala vi Nyamenle sunsum nu, na ɔle kpalɛ ɔmaa ngilehilelɛ, bɛ nyunlu ɛhwilɛ, ninyɛne ɛdenrɛdenrɛlɛ, menli ɛtetelɛ wɔ tenleneyɛlɛ nu.” (2 Timote 3:16) Baebolo ne ɛnle tete buluku bie ala. Ɔde “ngoane nu yɛɛ tumi wɔ nu,” ɔfa ngyegyelɛ mɔɔ yɛyia ye alehyenlɛ biala la anwo sɔbelɛ ɔmaa yɛ. (Hibuluma 4:12) Amaa buluku nwuanzanwuanza ɛhye kengavolɛma ade ɔ bo na bɛava mɔɔ ɔka la bɛali gyima la, ɔwɔ kɛ bɛfa aneɛ mɔɔ bɛka ye alehyenlɛ biala la a bɛkile ɔ bo a. Yemɔti, mekɛ mɔɔ bɛkɛlɛ Baebolo ne foa mɔɔ bie mɔ fɛlɛ ye Ngyehyɛleɛ Fofolɛ ne la, bɛanva Giliki aneɛ mɔɔ menli mɔɔ ɛhɔ sukulu mgbole le kɛ Plato bade ɔ bo la bɛangɛlɛ, emomu bɛvale Koine mɔɔ le Giliki aneɛ mɔɔ awie biala kola ka la a bɛhɛlɛle a. Ɛhɛe, bɛhɛlɛle Baebolo ne amaa awie biala agenga na yeade ɔ bo.\nƆlua ɛhye ati, kenlensa ye bɛhile Baebolo ne abo bɛhɔ aneɛ dɔɔnwo anu. Nvasoɛ dɔɔnwo ɛvi ɛhye nu ɛra. Menli dɔɔnwo mɔɔ wɔ ewiade amuala la asa ɛha Ngɛlɛlera ne bie. Noko akee ngilebɛbo ɛhye mɔ dɔɔnwo ɛmmaa Baebolo ne anu ɛnla ɛkɛ yɛɛ ɔnle pɛpɛɛpɛ. Kɛ neazo la, bɛ nuhua dɔɔnwo ɛmaa Baebolo ne anu ngilehilelɛ mɔɔ anu la ɛkɛ mɔɔ fale tɛnlabelɛ mɔɔ mowuamra wɔ nu nee Nyamenle duma ne anwo la abo ɛdelɛ ɛyɛ se.\nMenli mɔɔ kulo Nyamenle Edwɛkɛ ne la anye liele Ewiade Fofolɛ Ngilebɛbo Kilisiene Giliki Ngɛlɛlera ne mɔɔ bɛyele ye wɔ Nzema nu la anwo. Gyihova Alasevolɛ vale ɛhye anwo amaneɛbɔlɛ dole gua wɔ November 25, 2016. Ɔluakɛ menli mɔɔ hilele ɔ bo la ammaa ɛzonlenlɛ nu ngilehilelɛ bie annyia bɛ gyima ne azo tumi la ati, bɛhilele Baebolo ne abo pɛpɛɛpɛ. Ɛhye maa yɛte Baebolo ne abo kpalɛ wɔ Nzema aneɛ ne anu. Bie a ɛbabiza kɛ, nwane mɔ bɔbɔ a yɛle gyima kɛnlɛma ɛhye a?\nNgilebɛbo Mɔɔ Wula Nyamenle Anyunlunyia\nƆwɔ nu kɛ Ewiade Fofolɛ Ngilebɛbo Kilisiene Giliki Ngɛlɛlera ne le fofolɛ wɔ Nzema aneɛ nu, noko bɛlimoale bɛyele ye wɔ 1950. Mekɛ zɔhane bɛyele ye wɔ Nrelenza aneɛ nu. Watch Tower Bible and Tract Society mɔɔ bɛze bɛ kɛ bɛpelente Baebolo wɔ ewiade amuala la a yɛle a. Ɛzinzalɛ Arane mɔɔ rale September 15, 1950 la hanle kɛ: “Menli mɔɔ wɔ kɔmatii ne mɔɔ hilele Baebolo ne abo la maanle ɔlale ali kɛ bɛngulo kɛ bɛda bɛ nwo ali . . . bɛhanle kɛ, saa bɛde ngoane nu anzɛɛ bɛwu bɔbɔ a, bɛmmabɔ bɛ aluma. Adwenle mɔɔ wɔ ɔ nzi la a le kɛ bɛkulo kɛ bɛ gyima ne ye Nyamenle duma ne ayɛlɛ na tɛ bɛdabɛ ɔ.”\nBɛyele New World Translation of the Holy Scriptures ne mɔɔ bɔ nu ko la wɔ 1961. Badwu ɛnɛ, bɛtɛbɔle menli mɔɔ hilele ɔ bo la aluma, ɛhye maa yɛnwu kɛ ɛnee bɛlɛ ɛhulolɛ kpole kɛ bɛyɛ gyima ne bɛade Nyamenle anyunlu. Bɛhanle ye wɔ 2013 ɛdeɛ ne mukenye ne anu kɛ: “Amaa yɛahile kɛ edwɛkɛ mɔɔ wɔ Baebolo ne anu la azo lɛ nvasoɛ la, yɛlale ɛbule kpole ali wɔ neɛnleanu mɔɔ yɛyɛle la anu. Ɔle yɛ ɛzonlelilɛ kɛ yɛbahile ɔ bo pɛpɛɛpɛ. . . . Tɛ yɛ bodane ala a le kɛ yɛkile ɔ bo yɛamaa ɔ nee mɔlebɛbo ɛdeɛ ne ayɛ ko emomu eza ɔwɔ kɛ nuhua da ɛkɛ mɔɔ ye ɛgengalɛ ɛnyɛ se a.”\nAsoo menli mɔɔ wɔ kɔmatii ne mɔɔ hilele ɔ bo la anu la fɛta kɛ bɛyɛ gyima ɛhye ɔ? Nwomama bie mɔ ɛdendɛ ɛtia gyima mɔɔ menli ɛhye mɔ yɛle la kɛ ɔnzɔ ɛnyelɛ, ɔluakɛ bɛangɛlɛ bɛ aluma nee amodinli mɔɔ bɛlie wɔ nwomazukoalɛ nu la wɔ nu la ati. Noko akee, tɛ bɛ kɔsɔɔti a bɛdie adwenle ɛhye bɛto nu a. Alan S. Duthie hɛlɛle kɛ: “Saa yɛnwu menli mɔɔ hilele ɔ bo anzɛɛ Baebolo bie yɛvoma a, asoo yemɔ maa yɛnwu kɛ gyima bie mɔɔ awie ɛyɛ la le kpalɛ anzɛɛ ɔnle kpalɛ ɔ? Ɔnle zɔ. Debie biala ɛnle ɛkɛ mɔɔ ɛbahola wɔava wɔayɛ gyima bie anu neɛnleanu kɛ gyima ne mumua ne.” *\nKɛkala, wɔ ewiade amuala bɛyɛ Ewiade Fofolɛ Ngilebɛbo ne foa bie anzɛɛ ɔmuala dodo mɔɔ bo 219,712,495 wɔ aneɛ 145 anu. Duzu a menli dɔɔnwo mɔɔ kenga la ɛnwu ye a?\nNgilebɛbo Mɔɔ Te Nyamenle Duma Nwo\nGyisɛse hilele ye ɛdoavolɛ ne mɔ kɛ bɛyɛ asɔne kɛ: “Yɛ Ze mɔɔ wɔ anwuma, wɔ duma nwo ɛde.” (Mateyu 6:9) Noko wɔ Baebolo dɔɔnwo anu, bɛye Nyamenle duma ne bɛvi nu bɛva amodinli “Nyamenle” anzɛɛ “Awulae” bɛzie ɛkɛ bɛmaa ye duma ne. Wɔ mɔlebɛbo ne ɛnee ɔnle zɔ. Wɔ Hibulu Ngɛlɛlera ne anu, bɛvale Nyamenle mumua ne duma Gyihova ne bɛlile gyima fane kɛyɛ 7,000. (Adendulɛ 3:15; Edwɛndolɛ 83:18) Amozii, Diedi funli maanle Dwuuma ne kpole kɛ bɛbabɔ Nyamenle duma ne. Wɔ Gyisɛse ɛzoanvolɛma ne ewule nzi, diedi funli ɛhye nyianle Kilisiene asafo ne azo tumi. (Gyima ne 20:29, 30; 1 Timote 4:1) Menli mɔɔ hɛlɛle Giliki Ngɛlɛlera ne foa bie la bɔle ɔ bo kɛ bɛfa Kyʹri·os nee The·osʹ mɔɔ kile “Awulae” nee “Nyamenle” la bɛazie Nyamenle mumua ne duma Gyihova ne abo zo.\nEwiade Fofolɛ Ngilebɛbo ne boa menli maa bɛkenga Baebolo ne na bɛnwu Nyamenle duma wɔ bɛ aneɛ nu\nEwiade Fofolɛ Baebolo Abohilelɛ Kɔmatii ne ɛzi bɛ kɛnra kɛ bɛbazia bɛava duma Gyihova ne mɔɔ vindele fane 237 wɔ Kilisiene Giliki Ngɛlɛlera (“Ngyekyeleɛ Fofolɛ”) ne anu la bɛavea ɛleka mɔɔ ɔvindele la. Tɛ menli mɔɔ hilele ɔ bo la a ɛli bɛ ti anwo kɛ bɛfa duma ne bɛawula nu a, emomu ɔgyi bodane zo. Kɛ neazo la, Ayezaya 61:1 anu edwɛkɛ a wɔ Luku 4:18 a. Wɔ mɔlebɛbo Hibulu edwɛkɛ ne anu, duma Gyihova ne finde ngyɛnu ne mɔɔ wɔ Ayezaya la anu. * Yemɔti wɔ Ewiade Fofolɛ Ngilebɛbo ne anu, bɛhilele Luku 4:18 anu kɛ: “Gyihova sunsum ne wɔ me nwo zo, ɔluakɛ ɔkpokpale me kɛ menga edwɛkpa ne mengile ehyiavolɛma”\nKɛzi bɛva bɛli gyima la maa kengavolɛma nwu ngakyile mɔɔ wɔ Gyihova Nyamenle nee ɔ Ra kokye Gyisɛse Kelaese avinli la. Kɛ neazo la, Baebolo dɔɔnwo kile Mateyu 22:44 abo kɛ: “Awulae zele me Awulae kɛ.” Noko nwane a ɛlɛtendɛ ahile nwane a? Bɛyele edwɛkɛ ɛhye bɛvile Edwɛndolɛ 110:1. Wɔ mɔlebɛbo Hibulu tɛkese ne anu, ɛnee Nyamenle duma wɔ nu. Ewiade Fofolɛ Ngilebɛbo ne kile Mateyu 22:44 abo kɛ: “Gyihova zele me Awulae kɛ.” Yemɔti ɔngyia ngilenu na awie anwu ngakyile mɔɔ wɔ Gyihova Nyamenle nee ɔ Ra Gyisɛse Kelaese avinli la. (Maake 13:32; Dwɔn 8:17, 18; 14:28) Ɛhye anwo hyia amaa awie anyia ngoane. Gyima ne 2:21 ka kɛ: “Awie biala mɔɔ kɛbɔ Gyihova duma la, bɛbalie ye ngoane.”\nƆle Pɛpɛɛpɛ Yɛɛ Nuhua La Ɛkɛ\nNinyɛne fofolɛ wɔ ɛkɛ mɔɔ maa Ewiade Fofolɛ Ngilebɛbo ne yɛ ngakyile a. Ɔgyi Westcott nee Hort Giliki edwɛkɛ ne mɔɔ ɛlie duma mɔɔ ɔ nee tete Giliki bɛsanloangɛlɛlera ne le ko la azo titili. Noko eza bɛnleɛnleanle tete bɛsanloangɛlɛlera le kɛ mɔɔ Nestle nee Aland yɛɛ United Bible Societies ne ɛhɛlɛ la anu. Bɛyɛle neɛnleanu bɛhɔle moa kpalɛ amaa bɛahola bɛava nɔhalɛlilɛ bɛahile mɔlebɛbo Giliki aneɛ ne abo bɛahɔ aneɛ mɔɔ yɛka ye ɛnɛ mɔɔ ɔ bo ɛdelɛ ɛnyɛ se la anu. Ɛhye boa, tɛ kɛ ɔmaa Baebolo ne anu edwɛkɛ ne ayɛ kɛ mɔɔ ɛnee ɔde ye wɔ tete ne la ala, emomu, eza ɔmaa yɛte ɔbo yɛtɛla dɛba ne.\nEwiade Fofolɛ Ngilebɛbo ne boa maa yɛnwu kɛzi bɛfa Giliki yɛkpɔkɛ ne mɔ bɛdi gyima la. Wɔ adwuleso aneɛ nu, kɛzi bɛfa yɛkpɔkɛ bɛdi gyima la maa yɛnwu mekɛ nee debie mɔɔ bɛlɛka nwolɛ edwɛkɛ la—kɛ deɛ ne ɛzi ɛwie, ɔlɛsi anzɛɛ ɔbazi. Wɔ Giliki aneɛ nu noko, kɛzi bɛfa yɛkpɔkɛ ne mɔ bɛdi gyima la boa maa yɛnwu kɛ nyɛleɛ bie ɛnrɛhyɛ na yeapɛ nu, yezi yekpa nwo anzɛɛ ɔgua zo ɔlɛsi. Fa edwɛkɛ mɔɔ Gyisɛse hanle ye wɔ Mateyu 6:33 la kɛ neazo. Giliki edwɛkɛkpɔkɛ mɔɔ bɛhile ɔ bo “kpondɛ” la kile kɛ ɛkɔ zo wɔayɛ debie. Yemɔti kɛzi bɛwula Gyisɛse edwɛkɛ ne la maa yɛte ɔ bo bɔkɔɔ, ɔse: “Yemɔti, bɛhɔ zo bɛlimoa bɛkpondɛ Belemgbunlililɛ ne nee Nyamenle tenleneyɛlɛ ne, na ɔbava ninyɛne ɛhye mɔ mɔɔ ɛha la amuala yeaboka nwo yeamaa bɛ.” Zɔhane ala a bɛhile Mateyu 7:7 abo kɛ: “Bɛhɔ zo bɛbiza, na bɛ sa baha ye; bɛhɔ zo bɛkpondɛ, na bɛbanwu ye; bɛhɔ zo bɛbɔ nu, na bɛbabuke bɛ.”—Wulomuma 1:32; 6:2; Galeehyeama 5:15.\nBɛlɛmaa Menli Asa Aha Nyamenle Edwɛkɛ Ne Wɔ Ewiade Amuala\nKilisiene Giliki Ngɛlɛlera ne mɔɔ bɛye ye wɔ Nzema nu la le gyima ne abo ɛbɔlɛ. Bɛyɛ ngyehyɛleɛ mɔɔ bamaa bɛahile Baebolo ne amuala abo a. Asoo kengavolɛma bahola anyia anwodozo kɛ Nzema Baebolo ne bayɛ pɛpɛɛpɛ na nuhua ala ɛkɛ kɛ mɔɔ Nrelenza ɛdeɛ ne de la ɔ?\nƐhɛe, ɔle zɔ. Ɔluakɛ Gyihova Alasevolɛ Neazo Eku ne anye li edwɛbohilelɛma ne gyima ne anzi kpalɛ. Nrɛlɛbɛ wɔ nu kɛ bɛbɔ kpɔkɛ kɛ menli ekpunli a bahile Baebolo ne abo la. Yemɔti wɔ ewiade amuala, bɛde Baebolo bo ɛhilelɛ eku ngakyile. Bɛhyehyɛle eku mɔɔ bɛfɛlɛ ye Translation Services la wɔ Gyihova Alasevolɛ ewiade amuala gyima ne ati, ɔnea ɔdi menli mɔɔ wɔ Baebolo bo ɛhilelɛ eku ne anu la ngyianlɛ nwo gyima na ɔbua kpuya biala mɔɔ bɛlɛ la amaa Ewiade Fofolɛ Ngilebɛbo ne ayɛ ko wɔ aneɛ biala anu. Bieko, bɛyɛ kɔmpita zo gyimalilɛ bie mɔɔ bɛfɛlɛ ye Watchtower Translation System, ɛhye boa menli mɔɔ kile Baebolo ne abo la. Noko kakye kɛ, ɔhyia sonla mɔdenlebɔlɛ na baholɛ bahile edwɛkɛ ne abo. Noko kɔmpita zo gyimalilɛ ne ɛboa ɛmaa gyima ne azo ɛde, na yemaa bodane mɔɔ yɛlɛ kɛ yɛmaa Ewiade Fofolɛ Ngilebɛbo ne ayɛ pɛpɛɛpɛ na nuhua ala ɛkɛ kɛ mɔɔ ɔde wɔ Nrelenza ɛdeɛ ne anu la ɛra nu. Eza kɔmpita zo gyimalilɛ ne maa yɛnwu kɛzi bɛkile Hibulu nee Giliki edwɛkɛkpɔkɛ ko biala abo wɔ Nrelenza nu la—ɛhye maa edwɛbohilelɛma kola kpa edwɛkɛ agbɔkɛ mɔɔ fɛta la.\nNvasoɛ mɔɔ ɛvi ngyehyɛleɛ ɛhye mɔ anu ɛra la da ali wienyi. Yɛmaa wɔ anwosesebɛ kɛ ɛnleɛnlea Ewiade Fofolɛ Ngilebɛbo Kilisiene Giliki Ngɛlɛlera ne anu boɛ. Ɛbahola wɔanyia bie wɔavi magazine ɛhye yɛvoma ɛkɛ. Ninyɛne dɔɔnwo wɔ nwolɛ mɔɔ bamaa ɛnye alie nwolɛ a: nuhua la ɛkɛ, ye ɛgengalɛ ɛnyɛ se; nuninyɛne mɔɔ bɛhyehyɛ la maa ɛnwu Baebolo buluku biala anu edwɛkɛ yɛɛ saa ɛlɛkpondɛ ngyɛnu bie a, ɔmmaa ɛnvɛ. Bɛyɛ ye mɔɔ ɛbahola wɔava Nyamenle Edwɛkɛ Ɛzukoalɛ Adehilelɛ buluku ne mɔɔ lɛ azɛkɛlata nee mokanwo mɔɔ kilehile ninyɛne nu kpalɛ la wɔaboka nwo wɔali gyima. Mɔɔ hyia kpalɛ la, ɛbahola wɔava anwodozo wɔagenga Baebolo ne mɔɔ le Nyamenle anloa edwɛkɛ pɛpɛɛpɛ la wɔ aneɛ mɔɔ bɛka ye alehyenlɛ biala la anu.\n^ ɛden. 9 Ɔyɛ anyelielɛ kɛ, New American Standard Bible Reference (1971) ɛdeɛ ne hanle deɛ ko ne ala anwo edwɛkɛ kɛ: “Yɛtɛfale awie biala duma yɛtɛtole zolɛ ɔluakɛ yɛdie yɛdi kɛ ɔwɔ kɛ bɛfa Nyamenle edwɛkɛ ne anwo nganvolɛ bɛmaa ɔ ngomekye”\n^ ɛden. 13 Nɔhalɛ nu, Giliki Septuagint ne azo a bɛgyinla bɛkile Hibulu Ngɛlɛlera bie mɔ mɔɔ finde Ngyekyeleɛ Fofolɛ ne anu la abo a. Nzinlii, ɔluakɛ bɛanva duma nwuanzanwuanza ne bɛanli gyima wɔ Septuagint ne anu la ati, menli dɔɔnwo te nganeɛ kɛ ɔnle kɛ bɛfa duma ne bɛdi gyima wɔ Giliki Ngɛlɛlera ne anu. Noko akee, bɛnwunle duma Gyihova ne mɔɔ bɛva Hibulu Ngɛlɛlerakpɔkɛ bɛhɛlɛ la wɔ Septuagint ne bie mɔ mɔɔ ɛhyɛ kpalɛ la anu. Ɛhye le daselɛ mɔɔ maa yɛkola yɛfa duma Gyihova ne yɛdi gyima wɔ Giliki Ngɛlɛlera ne anu a.\nNinyɛne mɔɔ wɔ Ewiade Fofolɛ Ngilebɛbo Ne Anu La:\nBɛyɛle neɛnleanu kpalɛ amaa bɛava nɔhalɛlilɛ bɛahile Nrelenza aneɛ ne abo bɛahɔ aneɛ mɔɔ yɛka ye ɛnɛ mɔɔ ɔ bo ɛdelɛ ɛnyɛ se la anu\nNuhua la ɛkɛ, ɔti ɔmaa ye ɛgengalɛ yɛ anyelielɛ\nNuninyɛne ne boa wɔ Baebolo ngyɛnu bie ɛkpondɛlɛ nu\nAzɛkɛlata mɔɔ boa maa bɛnwu ɛleka mɔɔ ninyɛne bie mɔ sisile wɔ Baebolo mekɛ nu la wɔ Nyamenle Edwɛkɛ Ɛzukoalɛ Adehilelɛ buluku ne anu\nEwiade Fofolɛ Ngilebɛbo ne mɔɔ anu la ɛkɛ la boa wɔ Kilisienema ɛzonlenlɛ nu\nFa nwa awie Fa nwa awie Baebolo Wɔ Aneɛ Mɔɔ Bɛka La Anu\nEDWƐKƐ TITILI Ɛ Nee Mgbɔnwɔkavoma Nna Ne\nEDWƐKƐ TITILI Mgbɔnwɔkavoma Nna Ne—Bɛmɛ A Le Nwane Mɔ?\nBAEBOLO NE KAKYI SONLA Ɛnee Mekulo Baseball Metɛla Debie Biala!\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Mgbɔnwɔkavoma Nna Ne—Kɛzi Bɛ Gyima Ka Wɔ Ɛ?\nFa nwa awie Fa nwa awie ƐZINZALƐ ARANE Mgbɔnwɔkavoma Nna Ne—Kɛzi Bɛ Gyima Ka Wɔ Ɛ?\nMgbɔnwɔkavoma Nna Ne—Kɛzi Bɛ Gyima Ka Wɔ Ɛ?\nƐZINZALƐ ARANE Mgbɔnwɔkavoma Nna Ne—Kɛzi Bɛ Gyima Ka Wɔ Ɛ?